Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA - Κατάρτιση) (2001-2005)

(υποβληθείσες από την Επιτροπή)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της εφαρμογής προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA - Κατάρτιση) (2001-2005)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

έχοντας υπόψη τη συνθήκη ίδρυσης της Ευρωπαϊκής Κοινότητας και ιδίως το άρθρο 150, παράγραφος 4,

έχοντας υπόψη την πρόταση της Επιτροπής [13],

[13] ΕΕ C

έχοντας υπόψη της Οικονομικής και Κοινωνικής Επιτροπής [14],

[14] ΕΕ C

έχοντας υπόψη της Επιτροπής Περιφερειών [15],

[15] ΕΕ C

ενεργώντας σύμφωνα με τη διαδικασία που προβλέπεται στο άρθρο 251 της Συνθήκης,

εκτιμώντας τα εξής:

(1) Από τις 6 έως τις 8 Απριλίου 1998 η Επιτροπή, σε συνεργασία με τη βρετανική προεδρεία, διοργάνωσε την ευρωπαϊκή διάσκεψη οπτικοακουστικών μέσων "Προκλήσεις και ευκαιρίες της ψηφιακής εποχής", στο Birmingham. Η διαδικασία διαβούλευσης υπογράμμισε την ανάγκη διάθεσης ενός βελτιωμένου προγράμματος κατάρτισης στον οπτικοακουστικό τομέα, με επικεντρωμένο σε όλες τις νέες πλευρές της ψηφιακής εποχής.

(2) Το Συμβούλιο "Πολιτισμός και οπτικοακουστικά μέσα" της 28ης Μαΐου 1998, έλαβε υπόψη τα τελικά συμπεράσματα της ευρωπαϊκής διάσκεψης οπτικοακουστικών μέσων "Προκλήσεις και ευκαιρίες της ψηφιακής εποχής" και εξέφρασε την επιθυμία να αναπτυχθούν νέοι τρόποι ενθάρρυνσης μιας ισχυρής και ανταγωνιστικής βιομηχανίας των προγραμμάτων.

(3) Η έκθεση της 26ης Οκτωβρίου 1998 της ομάδας προβληματισμού υψηλού επιπέδου για την πολιτική οπτικοακουστικών μέσων, με τίτλο "Η ψηφιακή εποχή και η ευρωπαϊκή πολιτική οπτικοακουστικών μέσων", συμπέρανε ότι πρέπει, το περιβάλλον αυτό, να ενισχυθεί τόσο η μαθητεία όσο και η συνεχής κατάρτιση στον οπτικοακουστικό τομέα.

(4) Στην ανακοίνωση της Επιτροπής [16] στο Ευρωπαϊκό Κοινοβούλιο και το Συμβούλιο των Υπουργών με τίτλο "Τα επόμενα στάδια της οπτικοακουστικής πολιτικής", η Επιτροπή αναγνωρίζει το σημαντικό αντίκτυπο επί της απασχόλησης που θα έχει η ψηφιακή εποχή στη βιομηχανία οπτικοακουστικών μέσων.

[16] COM(1998) 446 τελικό της 14ης Ιουλίου 1998.

(5) Η Πράσινη βίβλος [17] σχετικά με τη σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και σχετικά με τις συνέπειες για τις κανονιστικές ρυθμίσεις αναγνωρίζει ότι η εμφάνιση νέων υπηρεσιών θα προκαλέσει τη δημιουργία νέων θέσεων εργασίας. Η προσαρμογή στις νέες αγορές απαιτεί προσωπικό καταρτισμένο στη χρησιμοποίηση των νέων τεχνολογιών.

[17] COM(1997) 623 τελικό της 3ης Δεκεμβρίου 1997.

(6) Η δημόσια διαβούλευση για το πράσινο βιβλίο που πραγματοποιήθηκε από την Επιτροπή επιβεβαίωσε την ζήτηση για εξειδικευμένη επαγγελματική κατάρτιση προσαρμοσμένη στις ανάγκες της αγοράς [18].

[18] SEC(1998) 1284 τελικό της 29ης Ιουλίου 1998.

(7) Στα συμπεράσματά του της 27ης Σεπτεμβρίου 1999 σχετικά με τα αποτελέσματα της δημόσιας διαβούλευσης σχετικά με τη πράσινη βίβλο για τη σύγκλιση, το Συμβούλιο κάλεσε την Επιτροπή να λάβει υπόψη τα αποτελέσματα της διαβούλευσης κατά τη στιγμή της εκφώνησης των προτάσεων μέτρων για την ενίσχυση του ευρωπαϊκού τομέα των οπτικοακουστικών μέσων, συμπεριλαμβανομένου του τομέα πολυμέσων [19].

[19] ΕΕ C 283, 6.10.1999, σ. 1.

(8) Το έκτακτο Ευρωπαϊκό Συμβούλιο για την απασχόληση που έγινε στο Λουξεμβούργο στις 20 και 21 Νοεμβρίου 1997 αναγνώρισε ότι η διαρκής εκπαίδευση και η επαγγελματική κατάρτιση μπορούν να προσφέρουν σημαντική συμβολή στις πολιτικές της απασχόλησης των κρατών μελών ώστε να βελτιωθεί η καταλληλότητα για την απασχόληση, η προσαρμοστικότητα και το επιχειρηματικό πνεύμα καθώς και να προωθηθεί η ισότητα ευκαιριών.

(9) Στην έκθεσή του προς το Ευρωπαϊκό Συμβούλιο για τις δυνατότητες απασχόλησης στην κοινωνία της πληροφορίας [20], η Επιτροπή διαπιστώνει ένα ισχυρό δυναμικό δημιουργίας θέσεων απασχόλησης συνδεόμενο με τις νέες υπηρεσίες οπτικοακουστικών μέσων.

[20] COM(1998) 590 τελικό.

(10) Η Επιτροπή έθεσε σε εφαρμογή ένα "Πρόγραμμα δράσης για την ενθάρρυνση της ανάπτυξης της ευρωπαϊκής οπτικοακουστικής βιομηχανίας (MEDIA) (1991-1995)", που εγκρίθηκε με την απόφαση 90/685/ΕΟΚ του Συμβουλίου [21] πρόγραμμα που συμπεριλαμβάνει συγκεκριμένα την παροχή υποστήριξης στις δραστηριότητες κατάρτισης για τη βελτίωση των επαγγελματικών ικανοτήτων των ατόμων που εργάζονται στη βιομηχανία οπτικοακουστικών μέσων του προγράμματος.

[21] ΕΕ L 380, 31.12.1990, σ. 37.

(11) Η κοινοτική στρατηγική ανάπτυξη και ενίσχυση της ευρωπαϊκής βιομηχανίας οπτικοακουστικών μέσων επικυρώθηκε στο πλαίσιο του προγράμματος MEDIA II, που εκδόθηκε με την απόφαση 95/563/ΕΚ του Συμβουλίου [22] και με την απόφαση 95/564/ΕΚ του Συμβουλίου [23]. Θα πρέπει, με βάση τα κεκτημένα του εν λόγω προγράμματος, να εξασφαλιστεί η παράταση λαμβάνοντας υπόψη τα λαμβανόμενα αποτελέσματα.

[22] ΕΕ L 321, 30.12.1995, σ. 25.

[23] ΕΕ L 321, 30.12.1995, σ. 33.

(12) Η έκθεση της Επιτροπής επί των ληφθέντων αποτελεσμάτων στο πλαίσιο του προγράμματος MEDIA II (1996-2000), από 01.01.1996 έως 30.06.1998, θεωρεί ότι πρόγραμμα ανταποκρίνεται στην αρχή της επικουρικότητας των κοινοτικών ταμείων, σε σχέση με τα εθνικά ταμεία, καθόσον ο τομέας παρέμβασης του MEDIA II συμπληρώνει τον παραδοσιακά βαρύνοντα ρόλο των εθνικών μηχανισμών [24].

[24] COM(1999) 91 τελικό της 16ης Μαρτίου 1999.

(13) Η Επιτροπή αναγνώρισε το θετικό αντίκτυπο του προγράμματος MEDIA II στις θέσεις απασχόλησης στον οπτικοακουστικό τομέα κατά την ανακοίνωσή της περί των Κοινοτικών Πολιτικών υπέρ της Απασχόλησης [25].

[25] COM(1999) 167 τελικό.

(14) Η εμφάνιση μιας ευρωπαϊκής αγοράς οπτικοακουστικών μέσων απαιτεί επαγγελματικές ικανότητες προσαρμοσμένες στη νέα διεύθυνση της αγοράς, ιδίως στον τομέα της οικονομικής, χρηματοοικονομικής και εμπορικής διαχείρισης των οπτικοακουστικών μέσων και στη χρήση νέων τεχνολογιών στα στάδια της σύλληψης, της ανάπτυξης, της παραγωγής, της διανομής, της εμπορίας και της μετάδοσης των προγραμμάτων.

(15) Οι επαγγελματίες θα πρέπει να εφοδιαστούν με επαγγελματικές ικανότητες που δεν τους επιτρέπουν να επωφεληθούν πλήρως από την ευρωπαϊκή και διεθνή διάσταση της αγοράς των προγραμμάτων οπτικοακουστικών μέσων και να παρακινηθούν να αναπτύξουν σχέδια ανταποκρινόμενοι στις ανάγκες της εν λόγω αγοράς.

(16) Η ισότητα ευκαιριών είναι μια θεμελιώδης αρχή στις πολιτικές της Κοινότητας, που πρέπει να ληφθεί υπόψη στην εφαρμογή του παρόντος προγράμματος.

(17) Η αρχική κατάρτιση των επαγγελματιών θα πρέπει να περιλαμβάνει το απαραίτητο περιεχόμενο από πλευράς οικονομικής, νομικής και τεχνολογικής και ότι η ταχεία εξέλιξη αυτών των θεμάτων καθιστά απαραίτητες ενέργειες διαρκούς κατάρτισης.

(18) Θα πρέπει να αναθεωρηθεί η δικτύωση των κέντρων επαγγελματικής κατάρτισης ώστε να διευκολυνθεί η ανταλλαγή τεχνογνωσίας.

(19) Η υποστήριξη της επαγγελματικής κατάρτισης θα πρέπει να λαμβάνει υπόψη διαρθρωτικούς στόχους όπως η ανάπτυξη του δυναμικού για τη δημιουργία, την παραγωγή, την εμπορία και διανομή στις χώρες της περιφέρειας όπου η ικανότητα παραγωγής οπτικοακουστικών προγραμμάτων είναι χαμηλή και/ή πρόκειται για περιοχή γλωσσικά περιορισμένη.

(20) Σύμφωνα με την αρχή της επικουρικότητας και την αρχή της αναλογικότητας που αναφέρονται στο άρθρο 5 της Συνθήκης δεδομένου ότι οι στόχοι της προτεινόμενης δράσης που αφορούν την εφαρμογή μιας πολιτικής επαγγελματικής κατάρτισης δεν μπορούν να υλοποιηθούν από τα κράτη μέλη λαμβανομένων κυρίως υπόψη των διεθνικών εταιρικών σχέσεων που θα πρέπει να εγκαθιδρυθούν μεταξύ των κέντρων κατάρτισης, οι αναγκαίες ενέργειες για την υλοποίησή τους θα πρέπει να αναληφθούν από την Κοινότητα χάρη στη διεθνική διάσταση των κοινοτικών ενεργειών και μέτρων. Η παρούσα απόφαση περιορίζεται στο ελάχιστο αναγκαίο για την επίτευξη αυτών των στόχων και δεν υπερβαίνει ό,τι είναι αναγκαίο για το σκοπό αυτό.

(21) Τα μέτρα που προβλέπονται στο πλαίσιο του παρόντος προγράμματος κατευθύνονται όλα προς ένα στόχο διεθνικής συνεργασίας που προσφέρει μια προστιθέμενη αξία στις ενέργειες που αναπτύσσονται στα κράτη μέλη, σύμφωνα με την αρχή της προαναφερθείσας επικουρικότητας.

(22) Στις συνδεδεμένες χώρες της κεντρικής και ανατολικής Ευρώπης, οι χώρες μέλη της ΕΖΕΣ και του ΕΟΧ, η Κύπρος, η Μάλτα και η Τουρκία, έχουν μια αναγνωρισμένη δυνατότητα συμμετοχής στα κοινοτικά προγράμματα με βάση συμπληρωματικές πιστώσεις και σύμφωνα με τις διαδικασίες που θα πρέπει να συμφωνηθούν με τις χώρες αυτές· ότι οι ευρωπαϊκές χώρες μέρη της σύμβασης του Συμβουλίου της Ευρώπης για τη διασυνοριακή τηλεόραση ανήκουν στον ευρωπαϊκό χώρο οπτικοακουστικών μέσων και μπορούν, εάν το επιθυμούν, και λαμβανομένων υπόψη των δημοσιονομικών περιορισμών ή άλλων προτεραιοτήτων των βιομηχανιών τους του οπτικοακουστικού τομέα, να συμμετάσχουν στο πρόγραμμα ή να επωφεληθούν μιας μορφής περιορισμένης συνεργασίας, με βάση συμπληρωματικές πιστώσεις, σύμφωνα με τις διαδικασίες που θα πρέπει να προσδιοριστούν στις συμφωνίες με τα ενδιαφερόμενα μέρη.

(23) Το άνοιγμα του Προγράμματος στις τρίτες ευρωπαϊκές χώρες ενδέχεται να υποβληθεί σε προηγούμενη εξέταση όσον αφορά τη συμβατότητα της εθνικής τους νομοθεσίας με το κοινοτικό κεκτημένο και συγκεκριμένα, το άρθρο 6, παράγραφος 1, δεύτερο εδάφιο της οδηγίας 89/552/ΕΟΚ του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων [26], όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου [27].

[26] ΕΕ L 298, 17.10.1989, σ. 23.

[27] ΕΕ L 202, 30.7.1997, σ. 60.

(24) Η συνεργασία στον τομέα της επαγγελματικής κατάρτισης των ευρωπαϊκών οργανισμών και εκείνων που υφίστανται στις τρίτες χώρες, με βάση τα κοινά συμφέροντα, μπορεί να δημιουργήσει μια υπεραξία για την ευρωπαϊκή βιομηχανία οπτικοακουστικών μέσων. Η συνεργασία θα αναπτυχθεί με βάση συμπληρωματικές πιστώσεις και σύμφωνα με τις διαδικασίες που θα συμφωνηθούν στις συμφωνίες με τα ενδιαφερόμενα μέρη.

(25) Είναι απαραίτητο, για να ενισχυθεί η υπεραξία της κοινοτικής δράσης, να υπάρξουν εγγυήσεις, σε όλα τα επίπεδα, για τη συνοχή και τη συμπληρωματικότητα μεταξύ των ενεργειών που θα εφαρμοστούν στο πλαίσιο της παρούσας απόφασης και άλλων κοινοτικών παρεμβάσεων. Είναι επιθυμητό να συντονιστούν δραστηριότητες που ορίζονται από το πρόγραμμα με εκείνες που αναπτύσσονται από τους διεθνείς οργανισμούς, όπως το Συμβούλιο της Ευρώπης.

(26) Η παρούσα απόφαση παρέχει, για το σύνολο της διάρκειας του προγράμματος, χρηματοδοτική κάλυψη που αποτελεί την προνομιακή αναφορά, κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής στις 6 Μαρτίου 1995 [28], για τη δημοσιονομική αρχή στο πλαίσιο της ετήσιας διαδικασίας προϋπολογισμού·

[28] EE C 102, 4.4.1996, σ. 4.

(27) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [29], θα πρέπει τα αναγκαία μέτρα για την εφαρμογή της παρούσας απόφασης να θεσπιστούν σύμφωνα με τη διαδικασία της συμβουλευτικής επιτροπής που προβλέπεται στο άρθρο 3 της ενλόγω απόφασης,

[29] ΕΕ L 184, 17.7.1999, σ. 23.

ΑΠΟΦΑΣΙΖΟΥΝ:

Άρθρο 1

Καταρτίζεται πρόγραμμα επαγγελματικής κατάρτισης, καλούμενο στο εξής "πρόγραμμα", για μια περίοδο από την 1η Ιανουαρίου 2001 έως τις 31 Δεκεμβρίου 2005. Το πρόγραμμα αυτό έχει σκοπό να προσφέρει στους επαγγελματίες του κλάδου οπτικοακουστικών μέσων τις απαραίτητες ικανότητες που θα τους επιτρέψουν να επωφεληθούν πλήρως της ευρωπαϊκής και διεθνούς διάστασης της αγοράς και της χρησιμοποίησης των νέων τεχνολογιών.

Άρθρο 2

1. Οι στόχοι του προγράμματος είναι οι ακόλουθοι:

α) Να ανταποκριθεί στις ανάγκες του κλάδου και να ευνοήσει την ανταγωνιστικότητά του βελτιώνοντας την συνεχή επαγγελματική κατάρτιση των επαγγελματιών του οπτικοακουστικού τομέα ώστε να τους προσφέρει τις γνώσεις και τις δυνατότητες που απαιτούνται για να ληφθεί υπόψη η ευρωπαϊκή αγορά και οι λοιπές αγορές, ιδίως στον τομέα:

- της εφαρμογής των νέων τεχνολογιών, ιδίως των ψηφιακών, για την παραγωγή οπτικοακουστικών προγραμμάτων υψηλής προστιθέμενης εμπορικής και καλλιτεχνικής αξίας·

- της οικονομικής, χρηματοοικονομικής και εμπορικής διαχείρισης συμπεριλαμβανομένων των νομικών κανόνων και τεχνικών χρηματοδότησης της παραγωγής και διανομής των οπτικοακουστικών προγραμμάτων·

- των τεχνικών συγγραφής σεναρίων.

Ιδιαίτερη προσοχή θα επιφυλαχθεί στις ευκαιρίες κατάρτισης από απόσταση και παιδαγωγικής καινοτομίας, που προσφέρονται από την ανάδειξη τεχνολογιών on-line.

Ορισμένες πρωτοβουλίες αρχικής κατάρτισης στις οποίες εμπλέκεται άμεσα ο βιομηχανικός κλάδος, όπως των masters, μπορούν επίσης να υποστηριχθούν στις περιπτώσεις κατά τις οποίες δεν διατίθεται καμία άλλη κοινοτική υποστήριξη και σε τομείς που δεν αποτελούν το αντικείμενο μέτρων υποστήριξης σε εθνικό επίπεδο.

β) Να ενθαρρύνουν τη συνεργασία και τις ανταλλαγές τεχνογνωσίας μέσω της δικτύωσης μεταξύ εταίρων που αφορά η κατάρτιση: τα ιδρύματα κατάρτισης, τον επαγγελματικό τομέα και τις επιχειρήσεις και μέσω της ανάπτυξης κατάρτισης των επιμορφωτών.

Θα πρόκειται ειδικότερα για ενθάρρυνση της προοδευτικής εγκατάστασης δικτύων μεταξύ των υφιστάμενων δραστηριοτήτων και φορέων κατάρτισης.

2. Για την υλοποίηση των στόχων που ορίζονται στην παράγραφο 1, στοιχείο α), πρώτο εδάφιο και στοιχείο β), ιδιαίτερη προσοχή θα πρέπει να δοθεί στις ιδιαίτερες ανάγκες των χωρών ή των περιφερειών χαμηλής παραγωγικής ικανότητας και/ή περιοχές περιορισμένου γλωσσικού και γεωγραφικού εύρους, καθώς και στην ανάπτυξη ενός ανεξάρτητου ευρωπαϊκού κλάδου παραγωγής και διανομής, και ειδικότερα των μικρών και μεσαίων επιχειρήσεων.

3. Οι στόχοι που ορίζονται στη παράγραφο 1 υλοποιούνται σύμφωνα με τις ρυθμίσεις που προβλέπονται στο παράρτημα.

Άρθρο 3

Για να επιτευχθεί ο υψηλότερος βαθμός συντονισμού, η Επιτροπή θα φροντίσει ώστε να επιδιωχθεί συνεργασία μεταξύ των δραστηριοτήτων κατάρτισης και των σχεδίων ανάπτυξης που υποστηρίζει στο πλαίσιο του προγράμματος MEDIA Plus. Στο πλαίσιο αυτό, η ενημέρωση σε ο,τι αφορά τους μηχανισμούς υποστήριξης που προσφέρονται από το πρόγραμμα θα κοινοποιηθεί στους επαγγελματίες που συμμετέχουν στις δραστηριότητες της συνεχούς επιμόρφωσης.

Άρθρο 4

1. Οι αποδέκτες μιας κοινοτικής ενίσχυσης που συμμετέχουν στην εφαρμογή ενεργειών όπως εκείνες που ορίζονται στο παράρτημα θα πρέπει να εξασφαλίζουν ένα ουσιαστικό τμήμα της χρηματοδότησης, τουλάχιστον ίσο με 50%, με την επιφύλαξη των επιμέρους διατάξεων που αναφέρονται στο παράρτημα.

2. Οι αποδέκτες μιας κοινοτικής ενίσχυσης θα πρέπει να εξασφαλίσουν ότι η πλειονότητα των συμμετεχόντων σε μια ενέργεια επιμόρφωσης είναι εθνικότητας διαφορετικής της χώρας όπου πραγματοποιείται η εν λόγω ενέργεια.

3. Η Επιτροπή θα βεβαιωθεί ότι, στο μέτρο του δυνατού, τουλάχιστον 10% των κονδυλίων που διατίθενται ετησίως, θα διατεθούν για νέες δραστηριότητες.

4. Οι κοινοτική χρηματοδότηση προσδιορίζεται συναρτήσει του κόστους και της φύσης κάθε μιας από τις προβλεπόμενες ενέργειες.

5. Το χρηματοδοτικό πλαίσιο κάλυψη για την εκτέλεση του παρόντος προγράμματος, για την περίοδο που αναφέρεται στο άρθρο 1, είναι 50 εκατ. ευρώ.

6. Οι ετήσιες πιστώσεις επιτρέπονται από την αρμόδια αρχή προϋπολογισμού εντός των ορίων των δημοσιονομικών προοπτικών.

Άρθρο 5

Η Επιτροπή είναι επιφορτισμένη με την εφαρμογή του Προγράμματος, σύμφωνα με τη διαδικασία που αναφέρεται στο άρθρο 6, παράγραφος 2 και τις ρυθμίσεις που προβλέπονται στο παράρτημα.

Άρθρο 6

1. Η Επιτροπή επικουρείται από μια επιτροπή (επιτροπή MEDIA) την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

2. Στην περίπτωση που γίνεται παραπομπή στην παρούσα παράγραφο, εφαρμόζεται η διαδικασία της συμβουλευτικής επιτροπής που προβλέπεται στο άρθρο 3 της απόφασης 1999/468/ΕΚ, με την επιφύλαξη των διατάξεων του άρθρου 7 της παραγράφου 3 και του άρθρου 8 της εν λόγω απόφασης.

Άρθρο 7

1. Το πρόγραμμα είναι ανοικτό για τη συμμετοχή συνδεδεμένων χωρών της κεντρικής και ανατολική Ευρώπης σύμφωνα με τους όρους που αναφέρονται στις συμφωνίες σύνδεσης ή στα πρόσθετα πρωτόκολλά τους, σχετικά με τη συμμετοχή σε κοινοτικά προγράμματα που έχουν συναφθεί ή πρόκειται να συναφθούν με τις χώρες αυτές.

2. Το πρόγραμμα αυτό είναι ανοικτό σε συμμετοχή της Κύπρου, της Μάλτας, της Τουρκίας και των χωρών της ΕΖΕΣ που είναι μέλη της συμφωνίας ΕΟΧ στη βάση των συμπληρωματικών κονδυλίων, σύμφωνα με τις διαδικασίες που θα συμφωνηθούν με τις χώρες αυτές.

3. Το πρόγραμμα αυτό θα είναι ανοικτό για τη συμμετοχή των χωρών που μετέχουν στη σύμβαση του Συμβουλίου της Ευρώπης για την διασυνοριακή τηλεόραση πέραν εκείνων που αναφέρονται στις παραγράφους 1 και 2, στη βάση πρόσθετων κονδυλίων, σύμφωνα με τους όρους που θα συμφωνηθούν με τα ενδιαφερόμενα μέρη.

4. Το άνοιγμα του προγράμματος στις ευρωπαϊκές τρίτες χώρες που αναφέρονται στις παραγράφους 1, 2 και 3 θα μπορεί να υπόκειται σε προηγούμενο έλεγχο της λογιστικής της εθνικής τους νομοθεσίας με το κοινοτικό κεκτημένο συμπεριλαμβανόμενου του άρθρου 6, παράγραφος 1, δεύτερο εδάφιο της οδηγίας 89/552/ΕΟΚ.

5. Το πρόγραμμα αυτό είναι επίσης ανοικτό για τη συνεργασία με άλλες τρίτες χώρες στη βάση των πρόσθετων πιστώσεων και ειδικών διατυπώσεων που θα συμφωνηθούν μεταξύ των ενδιαφερομένων μερών. Οι ευρωπαϊκές τρίτες χώρες που αναφέρονται στην παράγραφο 3 οι οποίες δεν θα επιθυμούσαν να επωφεληθούν πλήρους συμμετοχής στο πρόγραμμα μπορούν να επωφεληθούν μιας συνεργασίας υπό τις συνθήκες που προβλέπονται στην παρούσα παράγραφο.

Άρθρο 8

1. Η Επιτροπή εγγυάται ότι η ενέργειες που προβλέπονται από την παρούσα απόφαση αποτελούν το αντικείμενο μιας εκ των προτέρων αξιολόγησης, παρακολούθησης και εκ των υστέρων αξιολόγησης.

2. Οι επιλεγόμενοι αποδέκτες θα υποβάλλουν ετήσια έκθεση στην Επιτροπή.

3. Μετά την υλοποίηση των σχεδίων, η Επιτροπή αξιολογεί τον τρόπο με τον οποίο διεξήχθησαν αυτά και τον αντίκτυπο της υλοποίησής τους ώστε να εξεταστεί κατά πόσον οι ορισθέντες αρχικά στόχοι επετεύχθησαν.

4. Η Επιτροπή υποβάλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή Περιφερειών την αξιολόγηση για την επίπτωση και αποτελεσματικότητα του Προγράμματος, με βάση τα αποτελέσματα μετά από δύο έτη εφαρμογής.

Η έκθεση αυτή θα συνοδεύεται, εφόσον απαιτείται, από κάθε πρόταση προσαρμογής, καθώς και προϋπολογισμού.

5. Μετά την εκτέλεση του προγράμματος, η Επιτροπή υποβάλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή Περιφερειών έκθεση σχετική με την εφαρμογή και τα αποτελέσματα του προγράμματος.

Άρθρο 9

Η παρούσα απόφαση αρχίζει να ισχύει την 1η Ιανουαρίου 2001.

Βρυξέλλες,

Για το Κοινοβούλιο Για το Συμβούλιο

Η Πρόεδρος Ο Πρόεδρος

ΠΑΡΑΡΤΗΜΑ

1. ΕΝΕΡΓΕΙΕΣ ΠΟΥ ΘΑ ΠΡΕΠΕΙ ΝΑ ΤΕΘΟΥΝ ΣΕ ΕΦΑΡΜΟΓΗ

Το πρόγραμμα αποσκοπεί, σε υποστήριξη για συμπλήρωση των ενεργειών των κρατών μελών, να επιτρέψει στους επαγγελματίες να προσαρμοστούν στη διάσταση της αγοράς, ειδικότερα της ευρωπαϊκής, των οπτικοακουστικών μέσων, προωθώντας την επαγγελματική κατάρτιση στον τομέα της οικονομικής, δημοσιονομικής και εμπορικής διαχείρισης, συμπεριλαμβανομένων των νομικών κανόνων, της διανομής και της εμπορικής προώθησης, καθώς και στον τομέα των νέων τεχνολογιών (συμπεριλαμβανομένων της διαφύλαξης και της αξιοποίησης της ευρωπαϊκής κινηματογραφικής και οπτικοακουστικής κληρονομιάς) και των νέων τεχνικών γραφής σεναρίου.

1.1 Επιμόρφωση στις νέες τεχνολογίες

Η επιμόρφωση αυτή αποσκοπεί στην ανάπτυξη της ικανότητας χρησιμοποίησης, για τους επαγγελματίες, των προηγμένων τεχνικών δημιουργίας, ειδικότερα στους τομείς των κινουμένων σχεδίων, της πληροφορογραφίας, των πολυμέσων και της διαλογικής επαφής.

Οι προτεινόμενες ενέργειες συνίστανται στην:

- στην προαγωγή της εκπόνησης και της ενημέρωσης των δομοστοιχείων επιμόρφωσης στις νέες τεχνολογίες των οπτικοακουστικών μέσων, ως συμπληρωμάτων των ενεργειών των κρατών μελών·

- στη δικτύωση των ενεργειών επιμόρφωσης, η διευκόλυνση των ανταλλαγών των εκπαιδευτών και των επαγγελματιών με τη χορήγηση υποτροφιών, διοργανώνοντας περιόδους άσκησης σε επιχειρήσεις εγκατεστημένες σε άλλα κράτη μέλη και συμβάλλοντας στην επιμόρφωση των εκπαιδευτών και ειδικότερα στη διδασκαλία από απόσταση, ευνοώντας τις ανταλλαγές και τις εταιρικές σχέσεις στις οποίες συμμετέχουν οι χώρες και οι περιφέρειες χαμηλής παραγωγικής ικανότητας και/ή περιορισμένου γλωσσικού και γεωγραφικού εύρους.

1.2. Επιμόρφωση στην οικονομική, δημοσιονομική και εμπορική διαχείριση

Η επιμόρφωση αυτή αποσκοπεί στην ανάπτυξη της ικανότητας των επαγγελματιών να κατανοήσουν και να χρησιμοποιήσουν την ευρωπαϊκή διάσταση στους τομείς της διάστασης, της παραγωγής, της προώθησης στην αγορά και της διανομής/διάδοσης των οπτικοακουστικών προγραμμάτων.

Οι προτεινόμενες ενέργειες συνίστανται:

- στην προώθηση της εκπόνησης και της ενημέρωσης των δομοστοιχείων επιμόρφωσης στη διαχείριση ως συμπλήρωμα των ενεργειών των κρατών μελών και υπογραμμίζοντας την ευρωπαϊκή διάσταση,

- στην δικτύωση των ενεργειών κατάρτισης, τη διευκόλυνση των ανταλλαγών των επαγγελματιών μέσω της χορήγησης υποτροφιών, οργανώνοντας περιόδους άσκησης σε επιχειρήσεις που είναι εγκατεστημένες σε άλλα κράτη μέλη και συμβάλλοντας στην επιμόρφωση των εκπαιδευτών και ιδίως στη διδασκαλία από απόσταση, ευνοώντας τις ανταλλαγές και τις εταιρικές σχέσεις στις οποίες συμμετέχουν οι χώρες και οι περιφέρειες χαμηλής ικανότητας παραγωγής και/ή περιορισμένου γλωσσικού και γεωγραφικού εύρους.

1.3. Τεχνικές συγγραφής σεναρίου

Η επιμόρφωση αυτή προορίζεται για τους έμπειρους σεναριογράφους ώστε να βελτιωθεί η ικανότητά τους για ανάπτυξη τεχνικών βασισμένων συγχρόνως στις παραδοσιακές και διαλογικές μεθόδους συγγραφής.

Οι ενέργειες θα συνίστανται:

- στην προαγωγή της εκπόνησης και της ενημέρωσης των δομοστοιχείων επιμόρφωσης που αφορούν την αναγνώριση των στοχευομένων κοινών· την έκδοση και την ανάπτυξη σεναρίων για ένα διεθνές κοινό· τις σχέσεις μεταξύ του σεναριογράφου, του εκδότη του σεναρίου, του παραγωγού και του διανομέα·

- στην ενθάρρυνση των ανταλλαγών και των εταιρικών σχέσεων μεταξύ χωρών και περιφερειών χαμηλής ικανότητας παραγωγής και/ή περιορισμένης γλωσσικής και/ή γεωγραφικής ζώνης.

1.4. Δίκτυα δραστηριοτήτων επιμόρφωσης

Ο στόχος είναι η ενθάρρυνση των υφιστάμενων θεσμών και/ή δραστηριοτήτων στον τομέα της συνεχούς κατάρτισης για εντατικοποίηση του συντονισμού των δραστηριοτήτων τους κατά τρόπο ώστε να εγκατασταθούν τα ευρωπαϊκά δίκτυα.

1.5. Δραστηριότητες αρχικής κατάρτισης

Σε ορισμένους τομείς αρχικής κατάρτισης όπου καμιά άλλη κοινοτική ή εθνική χρηματοδότηση δεν μπορεί να παρέμβει, μπορούν να υποστηριχθούν δραστηριότητες. Αυτές, ειδικότερα, μπορούν να είναι μεταπτυχιακές σπουδές επιπέδου masters στις οποίες υφίσταται σχέση με τη βιομηχανία με τη μορφή εταιρικής σχέσης και/ή περιόδων άσκησης.

2. ΔΙΑΔΙΚΑΣΙΑ ΕΦΑΡΜΟΓΗΣ

2.1. Προσέγγιση

Για την υλοποίηση του προγράμματος, η Επιτροπή θα ενεργεί σε στενή συνεργασία με τα κράτη μέλη. Θα ζητήσει επίσης τη γνώμη των ενδιαφερομένων εταίρων. Θα φροντίσει ώστε η συμμετοχή των επαγγελματιών να αντικατοπτρίζει κατά τρόπο ισόρροπο την ευρωπαϊκή πολιτιστική πολυμορφία.

Θα ενθαρρύνει τους μελετητές δομοστοιχείων κατάρτισης να συνεργαστούν με τους θεσμούς, στον επαγγελματικό τομέα και τις επιχειρήσεις στην εκπόνηση των ενεργειών τους.

Θα διευκολύνει την υποδοχή ασκουμένων, ιδίως εκείνων που προέρχονται από χώρες και περιφέρειες χαμηλής ικανότητας παραγωγής και/ή περιορισμένου γλωσσικού και ευρωπαϊκού εύρους.

2.2. Κοινοτική συμβολή

Η κοινοτική συγχρηματοδότηση του συνολικού κόστους κατάρτισης τοποθετείται στο πλαίσιο μιας κοινής χρηματοδότησης με τους δημόσιους και/ή ιδιωτικούς εταίρους, κατά γενικό κανόνα εντός των ορίων του 50%. Η αναλογία αυτή μπορεί να φθάσει στο 60% για τις ενέργειες επιμόρφωσης που διεξάγονται σε χώρες ή περιφέρειες χαμηλής ικανότητας παραγωγής οπτικοακουστικών προϊόντων και/ή σε περιφέρειες περιορισμένου γλωσσικού και ευρωπαϊκού εύρους.

Η διαδικασία που αναφέρεται στο άρθρο 6, παράγραφος 2 εφαρμόζεται για τον προσδιορισμό της διάθεσης των χρηματοδοτήσεων για κάθε τύπο δράσης που εγγράφεται στο σημείο 1 του παρόντος παραρτήματος.

Σύμφωνα με τους κανόνες κοινοτικής χρηματοδότησης και σε εφαρμογή της διαδικασίας που αναφέρεται στο άρθρο 6, παράγραφος 2, η Επιτροπή θα συντάξει ένα σύνολο κανόνων χρηματοδότησης ώστε να ορισθεί το ανώτατο επίπεδο παρέμβασης για κάθε δραστηριότητα συνεχούς κατάρτισης και ανακαταρτιζόμενο επαγγελματία.

Οι μελετητές δομοστοιχείων και τα κέντρα επιμόρφωσης που τους απασχολούν θα επιλεγούν μέσω προσκλήσεων υποβολής προσφορών.

Η Επιτροπή θα εξασφαλίσει, στο μέτρο του δυνατού, τουλάχιστον 10% των διαθέσιμων κάθε χρόνο κονδυλίων που θα χορηγούνται κάθε χρόνο σε νέες δραστηριότητες.

2.3. Εφαρμογή παραγράφου

2.3.1 Η Επιτροπή θέτει σε εφαρμογή ένα πρόγραμμα. Μπορεί, για το σκοπό αυτό, να προσφύγει σε συνεργασία συμβούλου καθώς και σε γραφεία τεχνικής υποστήριξης που θα έχουν επιλεγεί, κατόπιν διαδικασίας πρόσκλησης υποβολής προσφορών, με βάση την τομεακή τους εμπειρογνωμοσύνη. Η παροχή τεχνικής βοήθειας θα χρηματοδοτείται από τον προϋπολογισμό του προγράμματος της Επιτροπής. Αυτή θα μπορεί επίσης να συνάψει, σύμφωνα με τη διαδικασία που αναφέρεται στο άρθρο 6, παράγραφος 2, εταιρικές σχέσεις για ad hoc ενέργειες με ειδικευμένους οργανισμούς, όπως το Eureka οπτικοακουστικών μέσων, για την εφαρμογή κοινών ενεργειών που ανταποκρίνονται στους στόχους του προγράμματος στον τομέα της επιμόρφωσης.

Η Επιτροπή εξασφαλίζει την οριστική επιλογή των αποδεκτών του προγράμματος και αποφασίζει για τις χρηματοδοτικές ενισχύσεις που θα χορηγήσει, στο πλαίσιο του άρθρου 5.

Για την υλοποίηση του προγράμματος, ιδίως της αξιολόγησης των σχεδίων αποδεκτών χρηματοδοτήσεων του προγράμματος και των ενεργειών δικτύωσης, η Επιτροπή φροντίσει να κάνει χρήση των ικανοτήτων αναγνωρισμένων εμπειρογνωμόνων του οπτικοακουστικού κλάδου στον τομέα της επιμόρφωσης, της ανάπτυξης, της παραγωγής, της διανομής και της προώθησης.

2.3.2 Η Επιτροπή, μέσω των καταλλήλων ενεργειών, ενημερώνει ως προς τις δυνατότητες που προσφέρονται από το πρόγραμμα, και εξασφαλίζει την προώθησή του.

Ειδικότερα, η Επιτροπή και τα κράτη μέλη λαμβάνουν τα απαραίτητα μέτρα, συνεχίζοντας τις δραστηριότητες του δικτύου MEDIA Desks και Antennes MEDIA, και φροντίζοντας για την ενίσχυση των επαγγελματικών ικανοτήτων αυτών, για :

- τη διασφάλιση της πληροφόρησης και της προώθησης του προγράμματος·

- την ενθάρρυνση της μεγαλύτερης συμμετοχής επαγγελματιών στις ενέργειες του προγράμματος·

- την αρωγή των επαγγελματιών στην παρουσίαση των σχεδίων τους που θα υποβληθούν στις προσκλήσεις υποβολής προσφορών·

- την ευνόηση των διασυνοριακών συνεργασιών μεταξύ επαγγελματιών·

- τη διασφάλιση μιας επαφής με τους λοιπούς θεσμούς υποστήριξης των κρατών μελών ενόψει μιας συμπληρωματικότητας των ενεργειών του προγράμματος αυτού και με τεχνικά μέτρα υποστήριξης.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόγραμμα επιμόρφωσης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (MEDIA Plus) (2001 - 2005)

2. ΣΧΕΤΙΚΟΣ ΤΙΤΛΟΣ ΠΡΟΫΠΟΛΟΓΙΣΜΟΥ

B 3 2010

3. ΝΟΜΙΚΗ ΒΑΣΗ

Άρθρο 150 ΕΚ της συνθήκης ίδρυσης της Ευρωπαϊκής Κοινότητας

4. ΠΕΡΙΓΡΑΦΗ ΤΗΣ ΔΡΑΣΗΣ

4.1 Γενικός στόχος της δράσης

Η ανάπτυξη των ψηφιακών τεχνολογιών συνεπάγεται ταχεία αύξηση της προσφοράς των οπτικοακουστικών προγραμμάτων. Η έκφραση σε θέσεις εργασίας των εξελίξεων που αναμένονται από τη βιομηχανία του περιεχομένου δεν θα μπορεί να διασφαλισθεί παρά μόνο αν οι επαγγελματίες του τομέα διαθέτουν επαγγελματικά προσόντα κατάλληλα για τις ανάγκες της αγοράς. Ομοίως, οι μηχανισμοί υποστήριξης στην οπτικοακουστική βιομηχανία δεν θα μπορέσουν να είναι πλήρως αποτελεσματικοί παρά μόνο αν στηριχθούν σε επαγγελματικά προσόντα ευρισκόμενα στο ύψος των νέων προκλήσεων.

Η επαγγελματική κατάρτιση υπερβαίνει σήμερα τα παραδοσιακά σχολικά και ακαδημαϊκά πλαίσια. Οι ταχείς μετασχηματισμοί που γνωρίζει το οικονομικό και τεχνολογικό περιβάλλον καθιστούν απαραίτητη μία ενίσχυση της συνεχούς κατάρτισης σε κάθε στάδιο του επαγγελματικού βίου.

Η σημασία της πολιτικής για την επιμόρφωση της Ευρωπαϊκής Ένωσης αναγνωρίστηκε μεταξύ των στόχων της Συνθήκης (Άρθρο 150).

4.2 Περίοδος καλυπτόμενη από τη δράση και διαδικασίες προβλεπόμενες για την ανανέωσή της.

Η διάρκεια του προγράμματος MEDIA Plus Επιμόρφωση καλύπτει περίοδο από 1ης Ιανουαρίου 2001 έως 31 Δεκεμβρίου 2005. Η ενδεχόμενη αναγνώρισή της θα αποτελέσει το αντικείμενο μιας νέας διαδικασίας απόφασης βασισμένη στις διατάξεις της Συνθήκης.

5. ΚΑΤΑΤΑΞΗ ΤΗΣ ΔΑΠΑΝΗΣ/ΠΡΟΣΟΔΟΥ

5.1 Μη υποχρεωτικές δαπάνες

5.2 Μη συνδεδεμένες πιστώσεις

5.3 Χωρίς αντικείμενο

6. ΤΥΠΟΣ ΤΗΣ ΔΑΠΑΝΗΣ/ΕΣΟΔΟΥ

- Επιδότηση για συγχρηματοδότηση με άλλες πηγές του δημόσιου ή ιδιωτικού τομέα.

- Δεν αναμένεται καμία πρόσθετη επιστροφή ή έσοδο.

Η Κοινότητα θα συμβάλει οικονομικά στις δραστηριότητες επιμόρφωσης μέχρι ποσοστού 50% (60% για τις δράσεις επιμόρφωσης που πραγματοποιούνται στις χώρες ή περιφέρειες χαμηλής ικανότητας παραγωγής οπτικοακουστικών προϊόντων και/ή περιορισμένου γεωγραφικού και γλωσσικού εύρους) του πραγματικού κόστους των σχεδίων και μέχρι ποσού 1 εκατ. ευρώ κατά μέγιστο ετησίως και ανά κέντρο επιμόρφωσης. Η χρηματοδοτική συμβολή θα χορηγηθεί μέσω συμβάσεων μέγιστης διάρκειας 3 ετών.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Μέθοδος υπολογισμού του συνολικού κόστους της ενέργειας

Τα ποσά διαμορφώθηκαν με βάση δύο πηγές πληροφοριών:

(1) Τα στοιχεία που διατίθενται στο πλαίσιο της εφαρμογής του προγράμματος MEDIA II (βάσεις αριθμητικών δεδομένων ανά τομέα δραστηριότητας και κονδύλι δράσης). Τα αριθμητικά αυτά στοιχεία βασίζονται σε πραγματικούς φακέλους, που έχουν αποστολή από τους υποψηφίους (οι οποίοι αντιπροσωπεύουν τουλάχιστον 50% των επαγγελματιών του τομέα).

(2) Στοιχεία περιεχόμενα στα ακόλουθα έγγραφα: Πρακτικά διασκέψεων επί των οπτικοακουστικών μέσων (Ευρωπαϊκή Διάσκεψη Οπτικοακουστικών Μέσων Birmingham, Forum για την πολιτική Οπτικοακουστικών Μέσων στο Helsinki), Έκθεση της Ομάδας Προβληματισμού Υψηλού Επιπέδου σχετικά με την πολιτική Οπτικοακουστικών Μέσων (Ομάδα Oreja), ενδιάμεση αξιολόγηση του προγράμματος MEDIA II (BIPE), έγγραφα της Επιτροπής (Πράσινο βιβλίο για τη σύγκλιση, ανακοίνωση επί των προσεχών φάσεων της πολιτικής για τα οπτικοακουστικά μέσα), κτλ. Τα έγγραφα αυτά - που περιέχουν αναλύσεις μακροοικονομικού τύπου - περιλαμβάνουν αριθμητικά στοιχεία σχετικά με τις τομεακές ανάγκες της ευρωπαϊκής βιομηχανίας οπτικοακουστικών μέσων.

Για την εφαρμογή του προγράμματος επί του συνόλου των 5 προηγουμένων ετών, ώστε να καταστεί δυνατή η χρηματοδότηση των σχεδίων διάρκειας δύο ή τριών ετών, η επιθυμητή επιβάρυνση για το πρώτο και τέταρτο έτος είναι σημαντικότερη. Οι προβλεπόμενες επιβαρύνσεις για τα υπόλοιπα τρία έτη θα επιτρέψουν τη χρηματοδότηση σχεδίων βραχύτερης διάρκειας.

Το μερίδιο του προϋπολογισμού που θα αφιερωθεί αντίστοιχα στις πτυχές « διαχείριση », « νέες τεχνολογίες » και « τεχνική συγγραφή σεναρίου » θα εξαρτηθεί για καθένα από τα στοιχεία από το κόστος της δράσης, από τις προτάσεις που θα ληφθούν κατόπιν των προσκλήσεων υποβολής προτάσεων. Τα αναφερόμενα ποσά στο παρόν δημοσιονομικό δελτίο αφορούν το σύνολο του κόστους παρέμβασης της Κοινότητας, ήτοι 60% κατά μέγιστο του πραγματικού κόστους των εργασιών.

7.2 Κατανομή κατά στοιχείο της ενέργειας

ΑΥ σε εκατ. ευρώ (σημερινές τιμές)

>ΘΕΣΗ ΠIΝΑΚΑ>

Για να καταστεί δυνατή η υποστήριξη των πρωτοβουλιών επιμόρφωσης διάρκειας δύο έως τριών ετών, τα χορηγούμενα ποσά για τα έτη 2001 και 2004 είναι ανώτερα των λοιπών ετών κατά τη διάρκεια των οποίων θα επιλεγούν σχέδια μικρότερης διάρκειας.

Δράσεις έναντι του τομέα

Πιστώσεις αναλήψεως υποχρεώσεων (ΑΥ) σε εκατ. ευρώ (σημερινές τιμές)

>ΘΕΣΗ ΠIΝΑΚΑ>

7.3 Επιχειρησιακές Δαπάνες τεχνικής συνδρομής συμπεριλαμβανόμενες στο μέρος B του προϋπολογισμού

Πιστώσεις αναλήψεως υποχρεώσεων (ΑΥ) σε εκατ. ευρώ (σημερινές τιμές)

>ΘΕΣΗ ΠIΝΑΚΑ>

Για να γίνει μια επιλογή των προτάσεων και να βοηθηθεί στην παρακολούθηση των φακέλων, η Επιτροπή πρόκειται να προσφύγει σε μια εξωτερική τεχνική και/η διοικητική συνδρομή. Στο πλαίσιο των προγραμμάτων ΜΕDIA I ΚΑΙ MEDIA II υποβοηθείται από τα ΓΤΣ (Γραφεία Τεχνικής Συνδρομής) που διαθέτουν εμπειρίες στους τομείς που καλύπτει το πρόγραμμα. Η μορφή της εξωτερικής τεχνικής και/η διοικητικής συνδρομής που χρησιμοποιείται για την εφαρμογή του παρόντος προγράμματος θα προσδιορισθεί σύμφωνα με τους προσανατολισμούς που ορίζονται από την Επιτροπή επί του θέματος. Αν για την εφαρμογή του παρόντος προγράμματος χρησιμοποιηθεί το σχήμα των ΓΤΣ, η Επιτροπή θα ενημερωθεί δεόντως σύμφωνα με το σχετικό με το γραφείο τεχνικής συνδρομής εγχειρίδιο οδηγιών.

7.4 Χρονοδιάγραμμα πιστώσεων ανάληψης υποχρεώσεων/πιστώσεων πληρωμών

ΑΥ σε εκατ. ευρώ

>ΘΕΣΗ ΠIΝΑΚΑ>

8. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η επιλογή των δικαιούχων του προγράμματος γίνεται στο πλαίσιο μιας διαδικασίας προσκλήσεων υποβολής προτάσεων που δημοσιεύεται πολλές φορές ετησίως στην Επίσημη Εφημερίδα των Ευρωπαϊκών Κοινοτήτων. Πριν εγκριθεί μια αίτηση κοινοτικής ενίσχυσης, η Επιτροπή την αξιολογεί προσεκτικά ώστε να κρίνει τη συμμόρφωσή της με τις αποφάσεις του Συμβουλίου και με τις προϋποθέσεις που εκτίθενται στην πρόσκληση υποβολής προτάσεων.

Οι αιτήσεις για κοινοτική υποστήριξη πρέπει να περιλαμβάνουν:

- χρηματοδοτικό διάγραμμα που θα αναλύει όλες τις συνιστώσες της χρηματοδότησης των σχεδίων, συμπεριλαμβανομένης της χρηματοδοτικής υποστήριξης που ζητείται από την Επιτροπή·

- ένα προσωρινό χρονοδιάγραμμα εργασιών·

- κάθε άλλη χρήσιμη πληροφορία απαιτούμενη από την Επιτροπή στη συγγραφή υποχρεώσεων της πρόσκλησης υποβολής προτάσεων.

Για να προβεί σε μία διαλογή μεταξύ των προτάσεων, η Επιτροπή λαμβάνει τη συνδρομή των ΓΤΑ (Β.Α.Τ) (Γραφεία Τεχνικής Συνδρομής) που διαθέτουν εμπειρογνωμοσύνη στους τομείς που καλύπτουν αυτό το πρόγραμμα. Τα σχέδια που κριθούν επιλέξιμα υποβάλλονται προηγουμένως στην κρίση ανεξαρτήτων εμπειρογνωμόνων και κατόπιν κοινοποιούνται στην επιτροπή MEDIA, αποτελούμενη από εκπροσώπους του κράτους που συμμετέχουν στο πρόγραμμα, πριν από τη λήψη της τελικής απόφασης από την Ευρωπαϊκή Επιτροπή. Πέραν ορισμένων κατωτάτων ορίων που προσδιορίζονται στις αποφάσεις θέσπισης του προγράμματος, τα σχέδια που επιλέγονται υποβάλλονται στην επιτροπή για χρηματοδότηση.

Η πληρωμή των χρηματοδοτικών συνεισφορών υπόκειται στην υποβολή αναλυτικών αιτιολογικών καταστάσεων πριν από την καταβολή, και εκθέσεων δραστηριοτήτων. Συνδέεται επίσης με επιτόπιους ελέγχους (δημοσιονομικούς) και μία κεντρική καταγραφή.

Εξάλλου, διάφοροι οργανισμοί (Ελεγκτικό Συνέδριο, Δημοσιονομικός Έλεγχος και έλεγχος Εντολέα) προβαίνουν σε ελέγχους στα όργανα διαχείρισης των εκτελούμενων δράσεων και των δικαιούχων.

9. ΣΤΟΙΧΕΙΑ ΑΝΑΛΥΣΗΣ ΚΟΣΤΟΥΣ/ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι. Πληθυσμός στον οποίο απευθύνεται η ενέργεια

Ο κυριότερος στόχος αντιπροσωπεύεται από την ενίσχυση των αρμοδιοτήτων των ευρωπαϊκών επαγγελματιών της βιομηχανίας οπτικοακουστικών μέσων μέσω ενός μεγαλύτερου ελέγχου των εργαλείων διαχείρισης, ενός μεγαλύτερου συνυπολογισμού των παγκοσμίων αγορών και της ευρωπαϊκής διάστασης στα διάφορα επαγγέλματα και, τέλος, μέσω μιας ειδικής επιμόρφωσης στη χρησιμοποίηση των νέων τεχνολογιών. Το προσδοκώμενο αποτέλεσμα είναι λοιπόν μία αυξημένη ανταγωνιστικότητα των ευρωπαϊκών επιχειρήσεων του οπτικοακουστικού τομέα.

Ειδικότερα, οι δράσεις MEDIA αποσκοπούν στην θεραπεία:

- της έλλειψης εμπορικής και νομικής επιμόρφωσης των επιχειρηματικών στελεχών και του γεγονότος ότι δεν λαμβάνονται υπόψη οι αγορές, πράγμα που χαρακτήριζε επί μακρόν ένα μέρος του ευρωπαϊκού βιομηχανικού ιστού·

- της ανεπαρκούς λήψης υπόψη της ευρωπαϊκής διάστασης στην ανάπτυξη σχεδίων και επιχειρήσεων·

- του κατακερματισμού των επιχειρήσεων που δεν επιτρέπει τη διάθεση ικανοποιητικών προϋπολογισμών για δράσεις επιμόρφωσης·

- μιας ανεπαρκούς επιμόρφωσης στις νέες ψηφιακές τεχνολογίες.

Στοχευόμενος πληθυσμός:

Οι επιχειρήσεις - δικαιούχοι των αναλαμβανομένων δράσεων ανήκουν σε διάφορες κατηγορίες: επαγγελματίες, εκπαιδευτές και επιχειρήσεις. Οι τομείς, τους οποίους αφορούν οι προτεινόμενες δράσεις επιμόρφωσης είναι η διαχείριση, η συγγραφή σεναρίων και οι νέες τεχνολογίες. Οι πραγματοποιούμενες δράσεις θα πρέπει να μεταφράζονται στο επίπεδο της ευρωπαϊκής αγοράς, σε ανάπτυξη θέσεων απασχόλησης υψηλής εξειδίκευσης στη διατήρηση ενός επιχειρηματικού ιστού, αποτελεσματικού σε ευρωπαϊκό επίπεδο, σε συστηματοποίηση μιας ευρωπαϊκής διάστασης στα προγράμματα αρχικής κατάρτισης.

9.2 Αιτιολόγηση της ενέργειας

Ανάγκη κοινοτικής δημοσιονομικής παρέμβασης, ενώπιον ιδίως της αρχής της επικουρικότητας:

Το προτεινόμενο πρόγραμμα υποστήριξης εγγράφεται στην πολιτική οπτικοακουστικών μέσων που διεξάγεται από την Ευρωπαϊκή Ένωση.

Αυτό λειτουργεί σύμφωνα με την αρχή της επικουρικότητας, κατά τρόπο συμπληρωματικό σε σχέση με τις υφιστάμενες πρωτοβουλίες σε εθνικό επίπεδο. Αυτό υποστηρίζει και συμπληρώνει τις ενέργειες που αναλαμβάνονται σε εθνικό επίπεδο. Ανταποκρίνεται στους στόχους που εκφράζονται στη Συνθήκη και ιδίως στο άρθρο 150 το οποίο αποσκοπεί:

- Στη διευκόλυνση της προσαρμογής των βιομηχανικών μετασχηματισμών·

- Στη βελτίωση της αρχικής επαγγελματικής κατάρτισης και της συνεχούς κατάρτισης·

- Στην παρακίνηση της συνεργασίας σε θέματα επιμόρφωσης μεταξύ εκπαιδευτικών κέντρων ή κέντρων επαγγελματικής κατάρτισης και επιχειρήσεων.

- Επιλογή των τρόπων παρέμβασης

Τα κεφάλαια που διατίθενται από την Κοινότητα με τη μορφή επιδοτήσεων μέχρι ύψους 50% (60% για τις δράσεις κατάρτισης που πραγματοποιούνται σε χώρες ή περιφέρειες χαμηλής ικανότητας παραγωγής οπτικοακουστικών προϊόντων και/ή περιορισμένου γεωγραφικού και γλωσσικού εύρους) των αναλαμβανομένων δράσεων, αποσκοπούν στην πρόσδοση κινήτρων στους εθνικούς/περιφερειακούς εταίρους που θα τις οδηγήσουν στη συμπλήρωση των υφισταμένων επιμορφώσεων.

Η έκθεση της Επιτροπής επί των αποτελεσμάτων που έχουν ληφθεί στο πλαίσιο του προγράμματος MEDIA II κατά την περίοδο 1 Ιανουαρίου 1996 - 30 Ιουνίου 1998 υπογραμμίζει ότι οι ενέργειες κατάρτισης που διεξάγονται στο πλαίσιο του προγράμματος MEDIA «ανταποκρίνονται σε μία πραγματική ανάγκη της ευρωπαϊκής βιομηχανίας οπτικοακουστικών μέσων, τόσο λόγω του περιεχομένου τους όσο και λόγω του διεθνούς χαρακτήρα τους. (&) Τέλος επέτρεψαν την πραγματοποίηση αληθινών δικτύων ευρωπαίων επαγγελματιών που διευκολύνουν τις συμπαραγωγές και τις πωλήσεις και που καταλήγουν σε ορισμένες περιπτώσεις σε μόνιμες εταιρικές σχέσεις».

9.3 Παρακολούθηση και αξιολόγηση της ενέργειας

Δείκτες επιδόσεων :

Αρχική κατάρτιση :

- Αριθμός συμμετεχόντων στα μαθήματα·

- Αριθμός αλλοδαπών συμμετεχόντων·

- Αριθμός οργανισμών κατάρτισης που εμπλέκονται στο δίκτυο (ανά σχέδιο επιμόρφωσης).

Συνεχής κατάρτιση :

- Αριθμός συμμετεχόντων στα μαθήματα·

- Αριθμός αλλοδαπών συμμετεχόντων·

- Αριθμός σχεδίων ανάπτυξης εξεταζομένων κατά την κατάρτιση·

- Αριθμός σχεδίων αναπτυσσομένων μετά την κατάρτιση (και που αναπτύσσονταν στην διάρκεια της επιμόρφωσης)·

- Αριθμός μαθημάτων που παραδίδονται σε διαφορετικούς τόπους.

Η Επιτροπή ακολουθεί τους πλέον κατάλληλους δείκτες κατά τη διάρκεια της εφαρμογής του προγράμματος. Μέσω συμβάσεων που έχουν συνάψει με την Επιτροπή, οι δικαιούχοι μιας χρηματοδοτικής ενίσχυσης θα οφείλουν να παράσχουν τις απαραίτητες πληροφορίες για τη συνεχή αξιολόγηση, ενδιάμεση και εκ των υστέρων.

Διαδικασίες και περιοδικότητα της προβλεπόμενης αξιολόγησης:

Η Επιτροπή θα συντάξει δύο εκθέσεις αξιολόγησης του προγράμματος.

Ενδιάμεση έκθεση: Η πρώτη έκθεση θα συνταχθεί δύο έτη και έξι μήνες μετά την εφαρμογή του προγράμματος. Η έκθεση αυτή στοχεύει στην πραγματοποίηση μιας πρώτης αξιολόγησης των αποτελεσμάτων που θα έχουν ληφθεί στη μέση της διαδρομής ώστε να εκτελεστούν οι ενδεχόμενες τροποποιήσεις και διορθώσεις που απαιτούνται για το δεύτερο μέρος του προγράμματος. Για το σκοπό αυτό, η Επιτροπή θα μπορέσει να προσφύγει στη συνεργασία εξωτερικών συμβούλων που θα επιλεγούν με βάση την εμπειρογνωμοσύνη τους στο πλαίσιο μιας διαδικασίας πρόσκλησης υποβολής προσφορών. Μια έκθεση της Επιτροπής θα υποβληθεί στο Ευρωπαϊκό Κοινοβούλιο, στο Συμβούλιο και την Οικονομική και Κοινωνική Επιτροπή.

Τελική έκθεση : Η δεύτερη έκθεση θα συνταχθεί με την ολοκλήρωση των πέντε ετών εκτέλεσης του προγράμματος. Η έκθεση αυτή αποσκοπεί στην αξιολόγηση των συγκριτικών αποτελεσμάτων των συστημάτων υποστήριξης έναντι των στόχων του προγράμματος. Όπως και η ενδιάμεση έκθεση, η Επιτροπή θα μπορεί να προσφύγει στη συνεργασία εξωτερικών συμβούλων. Η τελική έκθεση θα υποβληθεί από την Επιτροπή στο Ευρωπαϊκό Κοινοβούλιο, στο Συμβούλιο και την Οικονομική και Κοινωνική Επιτροπή.

Εξάλλου, στη βάση της κτηθείσας στο πλαίσιο του προγράμματος MEDIA II, η Επιτροπή προβλέπει τη συνέχεια της πρακτικής του ελέγχου που γίνεται στους δικαιούχους (περίπου 30 ετησίως) ώστε να ελέγχεται η καλή χρησιμοποίηση των κοινοτικών κονδυλίων. Τα αποτελέσματα των δημοσιονομικών ελέγχων αποτελούν το αντικείμενο της γραπτής έκθεσης.

Αξιολόγηση των συμπεριλαμβανομένων αποτελεσμάτων:

Οι πληροφορίες που επιτρέπουν τη μέτρηση των επιδόσεων, των αποτελεσμάτων και των αντικτύπων του προγράμματος θα αντληθούν από τις ακόλουθες πηγές:

- στατιστικά στοιχεία εκπονηθέντα στη βάση πληροφοριών περιεχομένων στους φακέλους υποψηφιότητας και στην παρακολούθηση των συμβάσεων με τους δικαιούχους·

- εκθέσεις δημοσιονομικών ελέγχων επί δείγματος δικαιούχων του προγράμματος (30 ετησίως)·

- συζητήσεις στα γραφεία και τοπικά παραρτήματα MEDIA Desks και Antennae και στις τοπικές αγορές·

- συζητήσεις με τους εμπειρογνώμονες και θεσμικούς φορείς (εθνικές και διεθνείς επαγγελματικές ενώσεις)·

- συζήτηση με τους επαγγελματίες του οπτικοακουστικού τομέα καθώς και με ειδικευμένους οργανισμούς επιμόρφωσης.

10. ΔΙΟΙΚΗΤΙΚΕΣ ΔΑΠΑΝΕΣ (ΜΕΡΟΣ Α ΤΟΥ ΤΜΗΜΑΤΟΣ III ΤΟΥ ΓΕΝΙΚΟΥ ΠΡΟΫΠΟΛΟΓΙΣΜΟΥ)

Η πτυχή αυτή θα πρέπει να διαβιβαστεί συγχρόνως στη ΓΔ XIX και στη ΓΔ IX· αυτή η τελευταία θα διαβιβάσει τη συνέχεια στη ΓΔ XIX συνοδευόμενη από τη γνώμη της.

Η ουσιαστική κινητοποίηση των αναγκαίων διοικητικών πόρων θα καταλήξει στην ετήσια απόφαση της Επιτροπής σχετικά με την διάθεση πόρων, λαμβάνοντας ειδικότερα υπόψη το πρόσθετο προσωπικό και τα πρόσθετα ποσά που θα έχουν εγκριθεί από τη δημοσιονομική αρχή.

10.1 Αντίκτυπο όσον αφορά τον αριθμό θέσεων εργασίας

>ΘΕΣΗ ΠIΝΑΚΑ>

Οι απαιτούμενοι διοικητικοί πόροι θα μπορούν να χρησιμοποιηθούν στο πλαίσιο της ετήσιας απόφασης της Επιτροπής για τη χορήγηση πόρων, λαμβάνοντας υπόψη ειδικότερα τους πρόσθετους πόρους που εγκρίνονται από την αρχή του προϋπολογισμού.

Κατά συνέπεια, η ΓΔ ΕΑC θα πρέπει να λάβει υπόψη τον κίνδυνο κατά τον οποίο η αρχή προϋπολογισμού, μετά από έγκριση της παρούσας νομοθετικής πρότασης δεν χορηγεί στην Επιτροπή τους απαραίτητους πρόσθετους πόρους. Στην περίπτωση αυτή, και αν καμία αναδιάταξη δεν είναι δυνατή για προσωπικό προερχόμενο από άλλες υπηρεσίες της Επιτροπής, της ΓΔ ΕΑC θα πρέπει να καλύψει τις συμπληρωματικές ανάγκες σε ανθρώπινο δυναμικό αποκλειστικά μέσω εσωτερικής αναδιάταξης.

10.2 Γενικές δημοσιονομικές επιπτώσεις επιπρόσθετων ανθρώπινων πόρων

Ετησίως σε ευρώ

>ΘΕΣΗ ΠIΝΑΚΑ>

Τα ποσά εκφράζουν το συνολικό κόστος των συμπληρωματικών θέσεων εργασίας για τη συνολική διάρκεια της δράσης αν αυτή είναι ορισμένης διάρκειας, για 12 μήνες αν η διάρκεια είναι αόριστη.

10.3 Αύξηση άλλων δαπανών λειτουργίας που απορρέουν από την ενέργεια δαπανών χρεωμένων σε συνεδριάσεις επιτροπών και ομάδων εμπειρογνωμόνων (EUR)

>ΘΕΣΗ ΠIΝΑΚΑ>

Οι δαπάνες που αφορούν τους τίτλους A-7 που εμφανίζονται στα σημεία 10 θα καλυφθούν από τις πιστώσεις της συνολικής κάλυψης που αντιστοιχεί στη ΓΔ EAC.

ΑΙΤΙΟΛΟΓΙΚΗ ΕΚΘΕΣΗ

Πρόγραμμα υποστήριξης στην ανάπτυξη, τη διανομή και την προώθηση των ευρωπαϊκών οπτικοακουστικών έργων

1. Εισαγωγή

Η ανάπτυξη των τρόπων μετάδοσης, ιδίως των σχετικών με τις ψηφιακές τεχνολογίες, αποτελεί νέα πρόκληση για τον τομέα της παραγωγής και της διανομής ευρωπαϊκών οπτικοακουστικών προγραμμάτων, τροποποιώντας σταδιακά την οικονομία του τομέα. Έτσι το μέρος των εσόδων που παρήχθησαν από τις υπηρεσίες της συνδρομητικής τηλεόρασης και της χρέωσης ανά θέαμα αυξήθηκε κατά περισσότερο από 200% μεταξύ 1988 και 1998, όσο και αν το μέρος των εσόδων που παρήχθησαν από τους «παραδοσιακούς» τρόπους μετάδοσης (κινηματογράφος, βίντεο, τηλεόραση) αντιπροσωπεύουν πάντοτε το 87% των συνολικών εσόδων του οπτικοακουστικού τομέα.

Ωστόσο πρέπει να σημειωθεί ότι η ανάπτυξη των ψηφιακών τηλεοπτικών σταθμών δεν επέφερε ακόμη σημαντική υποκατάσταση των άλλων τρόπων οπτικοακουστικής μετάδοσης. Πράγματι διαπιστώθηκε ακόμη και το αντίθετο φαινόμενο στους τομείς του κινηματογράφου και του βίντεο (ιδιαίτερα στην πώληση). Έτσι οι πωλήσεις εισιτηρίων για τις κινηματογραφικές αίθουσες αυξήθηκαν σχεδόν κατά 38% μεταξύ 1988 και 1998, από τις οποίες σχεδόν 7% μεταξύ 1997 et 1998. Συγχρόνως η αγορά του βίντεο σημείωσε αύξηση κατά 34% από το 1992, από την οποία το 10% μεταξύ 1997 και 1998.

Ο πολλαπλασιασμός και η διαφοροποίηση των τρόπων μετάδοσης συνεπάγονται σημαντική αύξηση της ζήτησης οπτικοακουστικών προγραμμάτων, αυξάνοντας έτσι το εμπορικό δυναμικό κάθε έργου χωριστά. Ωστόσο η κατάτμηση της τηλεθέασης κάθε σταθμού περιορίζει τις σχετικές δυνατότητές του για χρηματοδότηση. Επιπλέον, σε πλαίσιο αυξημένου ανταγωνισμού για την προσέλκυση της προσοχής και της κατανάλωσης των θεατών/καταναλωτών, οι πόροι των νέων σταθμών διατίθενται προπαντός στην αγορά ελκυστικών προϊόντων αλλά με μικρή διάρκεια εκμετάλλευσης, όπως οι αθλητικές εκδηλώσεις ή τα παιγνίδια και η ψυχαγωγία, καθιστώντας δυσχερέστερη τη χρηματοδότηση έργων δημιουργού, όπως οι κινηματογραφικές ταινίες και τα έργα μυθοπλασίας, τα ντοκιμαντέρ δημιουργού, τα κινούμενα σχέδια. Ωστόσο τα έργα αυτά έχουν στρατηγική σημασία, κυρίως επειδή μπορούν να μεταδοθούν πολλές φορές για μεγάλη χρονική περίοδο. Με βάση τέτοια έργα, τα οποία αποκαλούνται έργα «αποθεματοποίησης», μπορεί να αναπτυχθεί μεσοπρόθεσμα και μακροπρόθεσμα μια οικονομία εμπορίας και εκμετάλλευσης.

Ο οπτικοακουστικός τομέας εξελίσσεται από μια βραχυπρόθεσμη οικονομία επικεντρωμένη στις εθνικές αγορές σε μια μέσο-/μακροπρόθεσμη οικονομία στραμμένη στις διεθνείς αγορές.

Η ευρωπαϊκή βιομηχανία των προγραμμάτων πρέπει να μπορέσει να αξιοποιήσει τις ευκαιρίες που παρέχονται από την ανάπτυξη των ψηφιακών καναλιών και τρόπων εκμετάλλευσης, λαμβάνοντας υπόψη στο σύνολο της στρατηγικής της τη διεθνή διάσταση της αγοράς. Είναι μεγάλος ο κίνδυνος να επεκταθεί και να διευρυνθεί στους νέους τρόπους μετάδοσης η κυριαρχία των εισαγόμενων προγραμμάτων, ιδιαίτερα αμερικανικών, στην ευρωπαϊκή αγορά.

Σε αυτό το πλαίσιο είναι σημαντικό να επιτραπεί στις επιχειρήσεις να υιοθετήσουν σε ολόκληρη την αλυσίδα παραγωγής-διανομής μια στρατηγική διεθνούς ανάπτυξης. Στο πλαίσιο του σεβασμού της αρχής της επικουρικότητας, η Κοινότητα παρεμβαίνει εάν και μόνον στο βαθμό που οι στόχοι της προβλεπόμενης δράσης είναι αδύνατον να επιτευχθούν επαρκώς από τα κράτη μέλη και μπορούν επομένως, λόγω των διαστάσεων ή των αποτελεσμάτων της προβλεπόμενης δράσης, να επιτευχθούν καλύτερα σε κοινοτικό επίπεδο. Λαμβανόμενων υπόψη των αποτελεσμάτων των διαβουλεύσεων που διεξήχθησαν από το 1997 και μετά, και ιδίως των συμπερασμάτων της διάσκεψης του Birmingham, οι όροι δράσης που επελέγησαν για την παρέμβαση της Κοινότητας (ανάπτυξη, διανομή, προώθηση) συνίστανται στην υποστήριξη και συμπλήρωση της δράσης των κρατών μελών, τα οποία ασχολούνται προπαντός με την υποστήριξη της παραγωγής.

2. Η διαπίστωση

2.1. Η ανεπάρκεια των επενδύσεων στην ανάπτυξη

Η ανάπτυξη ενός οπτικοακουστικού έργου αποτελεί το στάδιο-κλειδί που καθορίζει την ίδια την απόφαση να παραχθεί, ή όχι, το έργο και περιλαμβάνει τρία ουσιώδη στοιχεία: τη σύλληψη του έργου (και ιδίως τη συγγραφή του σεναρίου), την αναζήτηση συνεργασιών (βιομηχανικών, τεχνικών, καλλιτεχνικών και χρηματοδοτικών) και την εκπόνηση του σχεδίου διάθεσης στην αγορά (μάρκετινγκ). Το στάδιο ανάπτυξης συνίσταται στη συγκεκριμενοποίηση του σχεδίου ώστε να αξιολογηθούν καλύτερα:

- η σκοπιμότητα της παραγωγής·

- το εμπορικό δυναμικό του προϊόντος·

- το κόστος και η απόδοση της επένδυσης.

Υπερβολικά μεγάλος αριθμός σχεδίων στην Ευρώπη εισέρχονται στην παραγωγή ύστερα από ανεπαρκή ανάπτυξη. Με άλλα λόγια, εισέρχονται στην παραγωγή χωρίς να έχουν επωφεληθεί από επαρκή επένδυση στη φάση της ανάπτυξης, κάτι το οποίο δυσχεραίνει την πρόσβασή τους στην αγορά και την οικονομική τους βιωσιμότητα. Η μέση επένδυση της ευρωπαϊκής βιομηχανίας στην ανάπτυξη των σχεδίων αντιπροσωπεύει λιγότερο από το 5% των επενδύσεων στην παραγωγή, έναντι 10% στις ΗΠΑ.

Η ανεπάρκεια της επένδυσης πριν από την παραγωγή έχει ως συνέπεια, στο στάδιο της παραγωγής, χαμηλή ελκυστικότητα των έργων για τους ενδεχόμενους διανομείς και μεταδότες, έλλειψη επενδύσεων στην προώθηση και τη διανομή των έργων και μειωμένη αποδοτικότητα: Αυτός ο φαύλος κύκλος, ενισχυόμενος από τη χαμηλή κεφαλαιοποίηση των εταιρειών, συντηρεί τις αδυναμίες στη βιομηχανική στρατηγική ανάπτυξης των εταιρειών.

Καθίσταται ουσιώδες να συνεκτιμούν οι παραγωγοί, ήδη από το στάδιο της ανάπτυξης, μια σαφή στρατηγική εμπορίας και διανομής στο μεγαλύτερο δυνατό αριθμό περιοχών και μέσων. Εξάλλου, η στρατηγική αυτή πρέπει να υποστηρίζεται από σημαντικές προσπάθειες στη διανομή και την προώθηση, προκειμένου να επιτευχθεί έντονη προβολή των έργων στην αγορά, ικανή να επιφέρει την καλύτερη δυνατή εκμετάλλευση του έργου και να παραγάγει σημαντικά έσοδα.

2.2. Εμπόδια στη διακρατική διανομή των έργων

Επί του παρόντος οι περισσότερες ευρωπαϊκές αγορές χαρακτηρίζονται διττά από την ύπαρξη δύο «πόλων» :

- Τα τηλεοπτικά προγράμματα περιλαμβάνουν κυρίως έργα εθνικής ή αμερικανικής προέλευσης· κατά γενικό κανόνα, κυριαρχούν τα έργα εθνικής προέλευσης. Μεταξύ των εισαγόμενων έργων μυθοπλασίας τα αμερικανικά αντιπροσωπεύουν το 74% του συνόλου των εισαγόμενων προγραμμάτων, έναντι 14% για τα έργα με προέλευση από άλλες ευρωπαϊκές χώρες.

- Στον κινηματογράφο κυριαρχούν σε διάφορους βαθμούς (από 60-95%) τα έργα αμερικανικής προέλευσης, ενώ τα υπολειπόμενα μερίδια αγοράς κατέχουν κυρίως ταινίες εθνικής προέλευσης. Από τις 550 κινηματογραφικές ταινίες που παράγονται ετησίως στην Ευρώπη μετά βίας το 20% διανέμεται εκτός της κύριας χώρας παραγωγής τους, αντιπροσωπεύοντας με δυσκολία το 7% της αγοράς.

Οι διαβουλεύσεις που έχουν διεξαχθεί από το 1997 στο πλαίσιο της διαδικασίας εξέτασης της ευρωπαϊκής οπτικοακουστικής πολιτικής, υπογραμμίζουν ομόφωνα ότι η μεγαλύτερη αδυναμία της Ευρώπης βρίσκεται στη μικρή κυκλοφορία αλλοδαπών ταινιών και οπτικοακουστικών προγραμμάτων, με αποτέλεσμα να δυσχεραίνεται η αποδοτικότητα αυτών των έργων και η παραγωγή εσόδων που μπορούν να επανεπενδυθούν στην παραγωγή νέων έργων.

Η κατάσταση αυτή εξηγείται από διάφορους παράγοντες. Κατ' αρχάς η παραδοσιακή κατάτμηση της ευρωπαϊκής αγοράς σε εθνικές/γλωσσικές αγορές. Πράγματι, η διανομή των εθνικών και των ευρωπαϊκών έργων ελέγχεται από μεγάλο αριθμό εταιρειών οι οποίες δρουν μόνον σε εθνικό επίπεδο, στο πλαίσιο αγοράς συχνά περιορισμένης. Εξάλλου, οι εταιρείες αυτές εμφανίζουν συχνά χαμηλή κεφαλαιοποίηση και μπορούν δύσκολα να αντιμετωπίσουν τη διαρκή αύξηση των χρηματοοικονομικών επενδύσεων που είναι αναγκαίες για την προώθηση και τη διαφήμιση στο κοινό των έργων τα οποία διανέμουν. Τέλος, λίγες από αυτές τις εταιρείες διαθέτουν την ικανότητα να επενδύουν πριν από τη διανομή με τη μορφή προαγοράς δικαιωμάτων διανομής/μετάδοσης και να μετέχουν έτσι ενεργώς στη χρηματοδότηση παραγωγών που έχουν σημαντικές εμπορικές δυνατότητες.

Οι συμφωνίες συνεργασίας και οι συντονισμένες στρατηγικές διανομής σε ευρωπαϊκό επίπεδο είναι ακόμη σπάνιες. Ωστόσο, οι συμφωνίες αυτές αποτελούν αναγκαιότητα απέναντι στον ανταγωνισμό επιχειρήσεων πολύ καλύτερα δομημένων (major companies) και στην αυξανόμενη διεθνοποίηση των τρόπων μετάδοσης «διακρατικού» χαρακτήρα, όπως το βίντεο με χρήση ψηφιακού βιντεοδίσκου (DVD-vidιo) και οι διεθνείς τηλεοπτικοί σταθμοί. Η αναγκαία αυτή προσαρμογή πρέπει όμως να συνεκτιμά το θεμελιώδη ρόλο που παίζει το περιεχόμενο των οπτικοακουστικών προγραμμάτων από πολιτισμικής και κοινωνικής πλευράς. Το περιεχόμενο των οπτικοακουστικών προγραμμάτων πρέπει να είναι προσιτό σε όλους τους πολίτες με σεβασμό των πολιτισμικών και γλωσσικών διαφορών οι οποίες αποτελούν τον πλούτο του ευρωπαϊκού χώρου.

2.3. Η απουσία ευρωπαϊκής εικόνας

Η κατάτμηση του τομέα της παραγωγής και της διανομής σε μεγάλο αριθμό μικρών εταιρειών συχνά με χαμηλή κεφαλαιοποίηση, οι οποίες δραστηριοποιούνται κυρίως σε εθνικό επίπεδο, εκφράζεται επίσης με τη δυσκολία πρόσβασης αυτών των εταιρειών στις κυριότερες διεθνείς εμπορικές εκδηλώσεις του τομέα (στην Ευρώπη και εκτός Ευρώπης), λαμβανόμενου υπόψη του υψηλού κόστους συμμετοχής σε αυτές τις αγορές. Υπάρχουν επίσης στα κράτη μέλη πρωτοβουλίες ή επαγγελματικές ενώσεις οι οποίες αναπτύσσουν κατά τις αγορές αυτές ενέργειες οργανωτικής υποστήριξης ή εμπορικής προώθησης για τα εθνικά έργα. Ωστόσο η προβολή και ο αντίκτυπος αυτών των ενεργειών πρέπει να ενισχυθούν με καλύτερη συνεργασία που να επιτρέπει την ανάδειξη των ευρωπαϊκών έργων στο σύνολό τους.

3. Κατευθυντήριες γραμμές για μια ευρωπαϊκή δράση

3.1. Γενικές αρχές

Η εμπειρία που αποκτήθηκε στο πλαίσιο των προγραμμάτων MEDIA I et MEDIA II, καθώς και οι αξιολογήσεις που πραγματοποιήθηκαν για τα αποτελέσματα αυτών των προγραμμάτων επέτρεψαν να συναχθούν γενικές αρχές, οι οποίες οφείλουν να καθοδηγούν την εφαρμογή μηχανισμών οικονομικής υποστήριξης σε ευρωπαϊκό επίπεδο :

- ενίσχυση των μηχανισμών υποστήριξης που προσανατολίζονται περισσότερο στην παροχή συνδρομής στις δομές σε συνάρτηση με τις δεσμεύσεις των επιχειρήσεων σε μεσοπρόθεσμους στόχους·

- καθιέρωση νέων συμπληρωματικών μηχανισμών για να διευκολύνουν την ανάπτυξη σχεδίων που χρησιμοποιούν τις ψηφιακές τεχνολογίες στο στάδιο της παραγωγής ή της μετάδοσης·

- ολοκληρωμένη προσέγγιση, η οποία να συνεκτιμά, μέσω μηχανισμών «θετικών διακρίσεων», τις διαρθρωτικές δυσχέρειες των χωρών με χαμηλή ικανότητα παραγωγής και περιορισμένο γεωγραφικό ή γλωσσικό χώρο.

Στο πλαίσιο των τρόπων παρέμβασης δίδεται έμφαση σε μηχανισμούς άμεσης παρέμβασης στην αγορά και σε μηχανισμούς υποστήριξης οι οποίοι βρίσκονται σε συντονισμό με την αγορά :

1. Η υποστήριξη των σχεδίων γίνεται κυρίως βάσει μηχανισμών οικονομικών κινήτρων οι οποίοι προκρίνουν την οικονομική συνυπευθυνότητα του επαγγελματικού τομέα (προκαταβολές αποδοτέες υπό όρους)·

2. Ενίσχυση της υποστήριξης για τις εταιρείες με σκοπό να ενισχυθεί η στρατηγική τους μεσο- και μακροπρόθεσμα: αυτόματη υποστήριξη ή βασισμένη στην απόδοση των εταιρειών στην αγορά, υποστήριξη στις επιχειρήσεις ή υποστήριξη σε δέσμες σχεδίων (slate-funding).

3.2. Στον τομέα της ανάπτυξης

Λαμβανόμενων υπόψη των χαρακτηριστικών και των αναγκών της αγοράς, επιβάλλεται να παρασχεθούν κίνητρα για την αύξηση των μέσων που επενδύονται από τη βιομηχανία κατά το στάδιο ανάπτυξης των οπτικοακουστικών περιεχομένων με την υποστήριξη των σχεδίων τα οποία προσανατολίζονται προς τη διεθνή και την ευρωπαϊκή αγορά και παρουσιάζουν τις καλύτερες πιθανότητες εμπορικής επιτυχίας.

Επίσης επιβάλλεται να παρακινηθούν οι πιο δυναμικές εταιρείες παραγωγής να θέτουν σε εφαρμογή μεσοπρόθεσμες στρατηγικές για την ανάπτυξης των παραγωγών τους.

Ιδιαίτερη προσοχή πρέπει να δοθεί στα σχέδια παραγωγής τα οποία χρησιμοποιούν τις νέες τεχνολογίες δημιουργίας, αλλά και στη λήψη υπόψη, από το στάδιο της ανάπτυξης, όλων των τρόπων μετάδοσης με τους οποίους είναι δυνατή η εκμετάλλευση του έργου.

Οι μηχανισμοί που θα καθιερωθούν πρέπει να αφορούν όλα τα είδη έργων οπτικοακουστικής δημιουργίας: έργα μυθοπλασίας, ταινίες, ντοκιμαντέρ, κινούμενα σχέδια, διαδραστικά προϊόντα (σε απευθείας σύνδεση, όχι σε απευθείας σύνδεση, υβριδικά).

Ενέργειες προτεραιότητας :

Προβλέπονται δύο κατηγορίες ενεργειών :

- συγχρηματοδότηση της ανάπτυξης ατομικών σχεδίων που υποβάλλονται από ευρωπαίους παραγωγούς (συγγραφή σεναρίου, αναζήτηση οικονομικών και καλλιτεχνικών εταίρων, αξιολόγηση και μελέτες εμπορικής αξιοποίησης)·

- συγχρηματοδότηση της στρατηγικής ανάπτυξης μεσοπρόθεσμα για «δέσμες σχεδίων» από αποδοτικές εταιρείες (slate-funding).

3.3. Στον τομέα της διανομής

Η ανάπτυξη των νέων τρόπων μετάδοσης που προήλθαν από τις ψηφιακές τεχνολογίες προορίζεται να τροποποιήσει μεσοπρόθεσμα ή μακροπρόθεσμα τις δομές διανομής του οπτικοακουστικού περιεχομένου, ιδίως περιορίζοντας τη συμφόρηση που σχετίζεται με το κόστος των επενδύσεων οι οποίες είναι αναγκαίες για την υλική διανομή των προϊόντων (εκτύπωση, αποθήκευση και μεταφορά αντιγράφων κινηματογραφικών ταινιών ή βιντεοκασετών π.χ.), κάτι που μπορεί να διευκολύνει την πρόσβαση μεγαλύτερης ποικιλίας έργων στην αγορά.

Ωστόσο στο πλαίσιο αυξημένου ανταγωνισμού για την προσέλκυση της προσοχής του θεατή/καταναλωτή οι αναγκαίες επενδύσεις θα αφορούν όλο και περισσότερο τη διαφήμιση και το μάρκετινγκ.

Η βέλτιστη εκμετάλλευση των έργων πάνω σε όλα τα υποθέματα προϋποθέτει σημαντικές επενδύσεις στην αρχή της εκμετάλλευσης, προκειμένου να προκαλείται το ενδιαφέρον του κοινού σε όλη τη διάρκεια του κύκλου εκμετάλλευσης των έργων. Απαιτούνται ιδίως όλο και μεγαλύτερες προσπάθειες κατά την πρώτη προβολή των κινηματογραφικών ταινιών στις αίθουσες: η εμπορική προβολή και επιτυχία μιας ταινίας στις αίθουσες καθορίζει τα έσοδα από την εκμετάλλευση της ταινίας σε άλλα υποθέματα (βίντεο, ψηφιακός βιντεοδίσκος, πωλήσεις στην τηλεόραση).

Η επιμήκυνση του κύκλου εκμετάλλευσης των έργων, η κατάτμηση των εσόδων σε ολοένα και περισσότερους τρόπους μετάδοσης και η ανάγκη σημαντικών επενδύσεων για την εμπορική προώθηση και τη διαφήμιση απαιτούν την ανάπτυξη ενός τομέα διανομής ικανού :

- να υποστηρίζει τις επενδύσεις που είναι αναγκαίες για την προώθηση και την επιτυχία στην αγορά ευρωπαϊκών έργων επί διάφορων υποθεμάτων·

- να συνθέτει και να αναδεικνύει ανταγωνιστικούς καταλόγους ευρωπαϊκών έργων στη διεθνή αγορά·

- να συμβάλει στη χρηματοδότηση της παραγωγής νέων έργων.

Σε αυτήν την προοπτική ενδείκνυται να ενθαρρυνθούν οι επενδύσεις στη διανομή και την εμπορική προώθηση επί διάφορων υποθεμάτων, από την κινηματογραφική αίθουσα στη διανομή μέσω δικτύου, και να ενθαρρυνθεί η ανάπτυξη της συνεργασίας και η οργάνωση της διανομής σε ευρωπαϊκό επίπεδο.

Πρέπει να ενισχυθούν οι οικονομικές δομές των επιχειρήσεων διανομής με την παροχή προτεραιότητας σε εταιρείες με δυναμικό ανάπτυξης στην ευρωπαϊκή και διεθνή αγορά, οι οποίες παρουσιάζουν μακροπρόθεσμες στρατηγικές.

Ενέργειες προτεραιότητας :

(α) Κινηματογραφική διανομή :

Επιλεκτική υποστήριξη : σύστημα υποστήριξης με μορφή προκαταβολής αποδοτέας υπό όρους για τους κινηματογραφικούς διανομείς ευρωπαϊκών κινηματογραφικών έργων εκτός του χώρου παραγωγής τους.

Αυτό το σύστημα επιτρέπει :

- την ένταξη σε δίκτυο των ευρωπαίων διανομέων, σε συνεργασία με τους διεθνείς παραγωγούς και διανομείς, προκειμένου να ευνοηθούν οι κοινές στρατηγικές στην ευρωπαϊκή αγορά·

- την ενθάρρυνση των διανομέων να επενδύουν στο κόστος εμπορικής προώθησης και διανομής που ενδείκνυνται για τις ευρωπαϊκές ταινίες, ανεξάρτητα από τον προϋπολογισμό παραγωγής τους·

- την υποστήριξη της γλωσσικής πολυμορφίας των ευρωπαϊκών έργων (μεταγλώττιση, υποτιτλισμός και πολυγλωσσική παραγωγή).

Υποστήριξη της παραγωγής διεθνών ηχητικών επενδύσεων (μουσική και εφέ) ευρωπαϊκών ταινιών : κατάλληλη υποστήριξη της παραγωγής διεθνούς σάουντρακ (μουσική και εφέ) ευρωπαϊκών ταινιών με πολλές δυνατότητες μετάδοσης προκειμένου να διευκολυνθούν η εκμετάλλευση του έργου σε πολλές περιοχές και η παραγωγή ποιοτικών αντιγράφων σε διάφορες γλώσσες.

Αυτόματη υποστήριξη: σύστημα «αυτόματης» υποστήριξης στους ευρωπαίους διανομείς κατ' αναλογίαν των εισιτηρίων που κόβουν στις κινηματογραφικές αίθουσες οι αλλοδαπές ευρωπαϊκές ταινίες στα κράτη που συμμετέχουν στο πρόγραμμα, με όριο ένα ανώτατο ποσό κατά ταινία, προσαρμοσμένο ανάλογα με τις χώρες (διορθωτικός μηχανισμός υπέρ των μικρότερων περιοχών).

Η παραγόμενη με αυτόν τον τρόπο υποστήριξη, δεν μπορεί να χρησιμοποιηθεί από τους διανομείς παρά μόνον για να επενδυθεί :

- στην αγορά αλλοδαπών ευρωπαϊκών ταινιών·

- στα έξοδα έκδοσης (παραγωγή αντιγράφων (κόπιες), μεταγλώττιση και υποτιτλισμός), εμπορικής προώθησης και διαφήμισης για αλλοδαπές ευρωπαϊκές ταινίες.

Υποστήριξη των εξουσιοδοτημένων πωλητών : σύστημα υποστήριξης των ευρωπαϊκών εταιρειών διεθνούς διανομής κινηματογραφικών ταινιών (εξουσιοδοτημένοι πωλητές) που καθορίζεται ανάλογα με την επίδοσή τους στην αγορά για μια δεδομένη χρονική περίοδο. Η παραγόμενη με αυτόν τον τρόπο υποστήριξη δεν μπορεί να χρησιμοποιηθεί από τους διανομείς παρά μόνον για να επενδυθεί για τα έξοδα εμπορικής προώθησης ή την επένδυση, περιλαμβανόμενης της επένδυσης στο στάδιο της παραγωγής, για νέα ευρωπαϊκά έργα στην ευρωπαϊκή και διεθνή αγορά.

Υποστήριξη των κινηματογραφικών αιθουσών : κατάλληλη υποστήριξη με σκοπό να παρακινούνται οι επιχειρηματίες που εκμεταλλεύονται κινηματογραφικές αίθουσες να προγραμματίζουν σημαντικό μέρος αλλοδαπών ευρωπαϊκών ταινιών σε εμπορικές αίθουσες πρώτης προβολής για μια ελάχιστη διάρκεια εκμετάλλευσης. Η συνδρομή που παρέχεται σε κάθε αίθουσα μπορεί ιδίως να καθορίζεται ανάλογα με τον αριθμό των εισιτηρίων που κόβονται σε αυτές τις αίθουσες από αλλοδαπές ευρωπαϊκές ταινίες κατά τη διάρκεια της περιόδου αναφοράς. Μπορεί επίσης να παρέχεται υποστήριξη για τη δημιουργία και τη σταθεροποίηση ευρωπαϊκών δικτύων επιχειρηματιών κινηματογραφικών αιθουσών που αναπτύσσουν κοινές ενέργειες υπέρ ενός τέτοιου είδους προγραμματισμού. Τέλος θα δοθεί ιδιαίτερη προσοχή στις κινηματογραφικές αίθουσες που αναπτύσσουν δραστηριότητες ευαισθητοποίησης και εκπαίδευσης του νεανικού κοινού.

(β) Διανομή εκτός δικτύου (off-line) :

Με τον όρο αυτό εννοείται η διανομή ευρωπαϊκών έργων σε υποθέματα που προορίζονται για ιδιωτική χρήση.

Αυτόματη υποστήριξη: σύστημα υποστήριξης των ευρωπαϊκών παραγωγών και διανομέων που καθορίζεται ανάλογα με την επίδοσή τους στην αγορά για μια δεδομένη χρονική περίοδο. Η συνδρομή που δημιουργείται έτσι δεν μπορεί να χρησιμοποιηθεί από τους διανομείς παρά μόνον για να επενδυθεί :

- στα έξοδα έκδοσης, διανομής και εμπορικής προώθησης αλλοδαπών ευρωπαϊκών έργων σε μορφότυπους που χρησιμοποιούν τις νέες τεχνολογίες (όπως το βίντεο με ψηφιακό βιντεοδίσκο), ιδίως σε ευρωπαϊκό επίπεδο·

- στα έξοδα διαφήμισης και προβολής νέων αλλοδαπών ευρωπαϊκών έργων, τα οποία εκδίδουν.

(γ) Τηλεοπτική μετάδοση :

Παρακίνηση των ανεξάρτητων παραγωγών να γυρίζουν έργα (έργα μυθοπλασίας, ντοκιμαντέρ και κινούμενα σχέδια) στα οποία συμμετέχουν τρεις τουλάχιστον ραδιοτηλεοπτικοί φορείς από περισσότερα του ενός κράτη μέλη που ανήκουν σε διαφορετικές γλωσσικές ζώνες. Στα κριτήρια επιλογής των δικαιούχων μπορούν να περιλαμβάνονται διακρίσεις των σχεδίων ανάλογα με την κατηγορία προϋπολογισμού τους. Ιδιαίτερη υποστήριξη παρέχεται στα οπτικοακουστικά έργα που παρουσιάζουν ενδιαφέρον για την ανάδειξη της κληρονομιάς και της ευρωπαϊκής πολιτισμικής πολυμορφίας.

(δ) Διανομή επί δικτύου (on-line) :

Με τον όρο αυτόν εννοείται η διανομή ευρωπαϊκών έργων επί δικτύου μέσω των προωθημένων υπηρεσιών διανομής και των νέων μέσων (διαδίκτυο, βίντεο κατ' αίτηση, χρέωση ανά θέαμα). Σκοπός είναι να διευκολυνθεί η πρόσβαση του καταναλωτή στα ευρωπαϊκά έργα και στην ευρωπαϊκή οπτικοακουστική κληρονομιά μέσω των νέων τεχνολογιών και των προωθημένων υπηρεσιών διανομής.

Υποστήριξη στους καταλόγους : Παρακίνηση των ευρωπαϊκών εταιρειών (εκδοτών, διανομέων), μέσω κινήτρων για τη διάθεση στην αγορά δικαιωμάτων επί των έργων και επί της μεταγλώττισης/υποτιτλισμού, να δημιουργούν και να προβάλλουν καταλόγους ευρωπαϊκών έργων σε ψηφιακό μορφότυπο τα οποία προορίζονται για εκμετάλλευση μέσω των νέων τρόπων μετάδοσης.

3.4. Στον τομέα της εμπορικής προώθησης και της πρόσβασης στην αγορά

Οι ειδικοί στόχοι των ενισχύσεων για την εμπορική προώθηση συμπίπτουν γενικά με εκείνους των ενισχύσεων για τη διανομή : ωστόσο μηχανισμοί συμπληρωματικοί προς εκείνους που εφαρμόζονται στο πλαίσιο της διανομής πρέπει να επιτρέπουν, μέσω της ενίσχυσης ενδιάμεσων οργανισμών υπηρεσιών (οργανωτές εμπορικών εκθέσεων, φεστιβάλ, κ.τ.λ.), τη βελτίωση της πρόσβασης των ευρωπαϊκών έργων και προγραμμάτων στις ευρωπαϊκές και τις διεθνείς αγορές.

Οι μηχανισμοί αυτοί πρέπει να επιτρέπουν :

- την ενθάρρυνση της παρουσίας των ευρωπαίων επαγγελματιών και οπτικοακουστικών προγραμμάτων στις παραδοσιακές αγορές καθώς και στις αναδυόμενες ευρωπαϊκές και διεθνείς αγορές·

- την ενθάρρυνση της συμμετοχής των ευρωπαίων επαγγελματιών και οπτικοακουστικών προγραμμάτων σε κάθε ενέργεια με σκοπό την προαγωγή της κυκλοφορίας, ανταλλαγής, πώλησης ευρωπαϊκών προγραμμάτων, εντός Ευρώπης και εκτός Ευρώπης·

- την ενθάρρυνση να συμπεριληφθούν στα προγράμματα ευρωπαϊκά οπτικοακουστικά έργα σε ευρωπαϊκές και διεθνείς εκδηλώσεις και/ή φεστιβάλ·

- στην ενθάρρυνση της ένταξης σε δίκτυα των επαγγελματιών καθώς και των εθνικών ενώσεων σε ευρωπαϊκό επίπεδο, προκειμένου να επιτευχθούν τα μεγαλύτερα δυνατά έσοδα.

Παράλληλα με τις ενέργειες εμπορικής προώθησης και πρόσβασης στην αγορά προγραμματίζεται ειδική ενέργεια υπέρ των κινηματογραφικών φεστιβάλ. Τα φεστιβάλ αποτελούν, συγχρόνως χώρο προβολής των ευρωπαϊκών ταινιών στους πολίτες (εκδηλώσεις ανοικτές στο κοινό) και φορέα εμπορικής προώθησης των έργων στους ενδεχόμενους διανομείς στην ενδιαφερόμενη χώρα. Αφετέρου η ευρωπαϊκή υποστήριξη πρέπει επίσης να αποσκοπεί στην ένταξη σε δίκτυο, την ανταλλαγή πληροφοριών και εμπειριών και την εκτέλεση κοινών ενεργειών μεταξύ αυτών των φεστιβάλ.

Ενέργειες προτεραιότητας :

1. Βελτίωση των συνθηκών πρόσβασης των επαγγελματιών στις ευρωπαϊκές και διεθνείς αγορές μέσω ειδικών ενεργειών τεχνικής και οικονομικής υποστήριξης στο πλαίσιο εκδηλώσεων όπως :

- οι κυριότερες ευρωπαϊκές και διεθνείς εμπορικές εκθέσεις ταινιών και οπτικοακουστικών προγραμμάτων·

- οι θεματικές αγορές, ιδίως οι αγορές ταινιών με κινούμενα σχέδια, των ντοκιμαντέρ, των πολυμέσων και νέων τεχνολογιών.

2. Η ενθάρρυνση της χρήσης τραπεζών δεδομένων και κάθε άλλου εργαλείου πληροφοριών και ανταλλαγής εμπειριών σε σχέση με την αξιοποίηση καταλόγων ευρωπαϊκών προγραμμάτων.

3. Στον τομέα των φεστιβάλ :

- υποστήριξη των οπτικοακουστικών φεστιβάλ που πραγματοποιούνται σε συνεργασία και περιλαμβάνουν στο πρόγραμμά τους σημαντικό μέρος ευρωπαϊκών έργων·

- ενθάρρυνση των σχεδίων συνεργασίας με ευρωπαϊκή διάσταση μεταξύ οπτικοακουστικών εκδηλώσεων που προέρχονται από τουλάχιστον 8 κράτη μέλη και παρουσιάζουν κοινό σχέδιο δράσης υπέρ της εμπορικής προώθησης των ευρωπαϊκών οπτικοακουστικών έργων και της κυκλοφορίας τους·

- ενθάρρυνση της πραγματοποίησης από τους επαγγελματίες, σε στενή συνεργασία με τα κράτη μέλη, μείζονος εκδήλωσης υπέρ της ευρωπαϊκής οπτικοακουστικής και κινηματογραφικής δημιουργίας.

3.5. Δοκιμαστικά σχέδια

Οι αλλαγές που βρίσκονται σε εξέλιξη, αλλά και εκείνες που αναμένονται σε σχέση με την ανάπτυξη των ψηφιακών τεχνολογιών απαιτούν την εφαρμογή ευέλικτης πολιτικής, σε συντονισμό με τις εξελίξεις στην αγορά, η οποία να λαμβάνει υπόψη την αυξανόμενη ανάγκη περιεχομένου για τα τηλεοπτικά κανάλια που μεταδίδονται στο πλαίσιο ψηφιακών δεσμών.

Προκειμένου να εξασφαλισθεί αντιστοιχία ανάμεσα στις ανάγκες της βιομηχανίας, την τεχνολογική εξέλιξη και τους μηχανισμούς του προγράμματος, θα τεθούν σε εφαρμογή δοκιμαστικά σχέδια καθ' όλη τη διάρκεια του προγράμματος, προκειμένου να παρακινηθούν οι επιχειρήσεις του τομέα οπτικοακουστικού περιεχομένου να αξιοποιούν τις καλύτερες ευκαιρίες που παρέχουν οι νέες υπηρεσίες παραγωγής και μετάδοσης.

Ενέργειες προτεραιότητας

- Δοκιμαστικά σχέδια, ιδίως στους τομείς της ανάδειξης της κινηματογραφικής κληρονομιάς, της εγγραφής σε ψηφιακό υπόθεμα (ψηφιοποίησης) των αρχείων των ευρωπαϊκών οπτικοακουστικών προγραμμάτων, της δικτύωσης των κατόχων δικαιώματα σε καταλόγους ευρωπαϊκών οπτικοακουστικών έργων.

- Δοκιμαστικό σχέδιο με σκοπό να ευνοηθεί η θεματική μετάδοση ευρωπαϊκών έργων από τα ψηφιακά κανάλια και τις ψηφιακές οπτικοακουστικές υπηρεσίες. Κατά το πρώτο έτος του προγράμματος το σχέδιο αυτό θα αποτελέσει αντικείμενο μελέτης σκοπιμότητας, η οποία πρέπει να καθορίσει τους δυνατούς όρους αυτού του μηχανισμού υποστήριξης, προκειμένου να καθοριστούν οι προϋποθέσεις επιχειρησιακής εφαρμογής από το δεύτερο έτος του προγράμματος.